Negara pernah kekurangan 157 juta biji telur di pasaran – MAFS
Oleh MOHD. HUSNI MOHD. NOOR

17 Januari 2023, 5:12 pm
PUTRAJAYA – Kementerian Pertanian dan Keterjaminan Makanan (MAFS) mendedahkan negara pernah kekurangan 157 juta biji telur ayam di pasaran tempatan yang direkodkan pada November tahun lalu.
Menterinya, Mohamad Sabu berkata, kekurangan bekalan itu bagaimanapun berjaya diatasi sehingga mencapai kekurangan sekitar sejuta biji telur ayam pada Disember tahun lalu.
Beliau berkata, isu kekurangan itu disokong sumber alternatif bekalan telur ayam dari negara luar untuk mencukupkan bekalan.
“Selepas dilantik sebagai menteri di kementerian ini, saya perolehi data daripada Jabatan Perkhidmatan Veterinar (JPV) berkaitan kekurangan telur yang agak kritikal.
“Berdasarkan data itu, negara kekurangan 118 juta biji telur pada Oktober 2022 dan meningkat kepada 157 juta biji pada November.
“Pada saya ini suatu pencapaian yang membanggakan kerana dalam tempoh sebulan, MAFS telah berjaya mengatasi kekurangan telur di pasaran tempatan,” katanya menerusi kenyataan akhbar hari ini.

Katanya, sebaik melapor diri pada 5 Disember lalu, beliau bersama pengurusan tertinggi MAFS telah bertemu dengan beberapa pengeluar utama telur untuk mencari jalan penyelesaian terbaik supaya bekalan dapat dipulihkan.
Mohamad berkata, bermula Disember tahun lalu kerajaan membenarkan telur diimport sebagai langkah sementara untuk mencukupkan bekalan dalam negara.
Berhubung cadangan supaya kerajaan menghentikan eksport telur, Mohamad berkata, ia tidak boleh dilakukan kerana kenaikan mendadak kos makanan ayam yang diimport dan kawalan harga yang terlalu lama telah menekan pengeluar telur tempatan.
“Mereka (pengeluar telur) sangat mengharapkan hasil eksport telur itu untuk menampung kerugian dialami di pasaran tempatan kerana kawalan harga dikenakan terlalu lama dan boleh menyebabkan lebih banyak syarikat terpaksa menghentikan operasi.
“MAFS telah berbincang dengan dua kementerian lain untuk mencari jalan supaya kawalan harga dapat diberhentikan, namun saya meminta subsidi bersasar diberikan kepada rakyat yang susah terlebih dahulu sebelum harga telur hendak diapungkan semula,” katanya. – KOSMO! ONLINE


Bahan mentah sempena Tahun Baharu Cina di Kelantan cukup
Oleh AIMUNI TUAN LAH

17 Januari 2023, 5:44 pm
GUA MUSANG – Kementerian Perdagangan Dalam Negeri dan Kos Sara Hidup (KPDN) memberi jaminan bekalan bahan mentah menerusi Skim Harga Maksimum Musim Perayaan (SHMMP) di Kelantan sempena Tahun Baharu Cina 2023 mencukupi.
Pengarah KPDN Kelantan, Azman Ismail berkata, pihaknya sudah menjalankan pemantauan dan peniaga telah diingatkan untuk memastikan semua bekalan tersebut tidak terputus.
Katanya, selain itu, KPDN Kelantan menyenaraikan lima jenis barangan yang dipantau menerusi SHMMP bermula 15 hingga 29 Januari ini.
“Lima jenis barangan iaitu kubis bulat import, ubi kentang import, bawang putih, ikan bawal putih dan udang putih termasuk dalam senarai SHMMP di Kelantan.
“Setakat ini, bahan mentah mencukupi dan kita tidak menerima aduan daripada pasar raya mengenai kekurangan bekalan itu,” katanya selepas menjalankan pemantauan di sebuah kilang membungkus minyak masak peket bersubsidi di Bandar Utama di sini hari ini.
Dalam perkembangan lain, Azman berkata, pihaknya juga membuat pemantauan bekalan telur ayam di pasar raya di negeri ini dan mendapati bahan mentah itu masih berkurangan.

Katanya, bagaimanapun, bekalan telur omega dilihat masih mencukupi untuk menampung keperluan pengguna.
Tambahnya, setakat ini, bekalan telur import juga masih belum masuk ke pasaran Kelantan. – KOSMO! ONLINE


Amaran hujan berterusan di negeri Pantai Timur sehingga Ahad ini
Oleh NURUL IZZATI ZAINI

17 Januari 2023, 5:53 pm
PETALING JAYA – Jabatan Metreologi (MetMalaysia) mengeluarkan amaran hujan berterusan kategori waspada di Kelantan, Terengganu dan Pahang (Kuantan) bermula Jumaat ini.
MetMalaysia menerusi kenyataan di laman sesawangnya berkata, cerapan cuaca mendapati hujan berterusan itu dijangka berlarutan sehingga ke Ahad ini.
“Hujan berterusan juga dijangka berlaku di negeri Pahang (Pekan dan Rompin), Johor (Segamat, Kluang, Mersing, Kulai, Kota Tinggi dan Johor Bahru) bermula Khamis sehingga Sabtu ini,” katanya.
Dalam pada itu, MetMalaysia turut mengeluarkan amaran ribut petir, hujan lebat dan angin kencang di Sabah melibatkan kawasan Pantai Barat (Kota Kinabalu, Tuaran, Ranau dan Kota Belud), Tawau (Lahad Datu), Sandakan (Kinabatangan) dan Kudat sehingga pukul 7 malam ini.
Walau bagaimanapun, keadaan cuaca di kawasan lain di sekitar Semenanjung termasuklah Sarawak dilaporkan dalam keadaan baik ekoran tiada amaran hujan lebat dikeluarkan.
Amaran ribut petir adalah amaran jangka pendek yang sah dalam tempoh tidak melebihi enam jam untuk satu-satu keluaran. – KOSMO! ONLINE


Penunggang motosikal degil tidak mahu ikut laluan khas
Oleh KOSMO!

17 Januari 2023, 4:19 pm
PETALING JAYA – Beberapa penunggang motosikal dilihat berdegil tidak mahu menggunakan laluan khas untuk kenderaan itu di lebuh raya, malah menunggu kereta membayar tol supaya palang dibuka untuk mereka.
Video kejadian itu dimuat naik oleh @zulchay3840 di akaun TikToknya dan difahamkan terjadi di Plaza Tol Gombak.
Di dalam video itu kelihatan sekurang-kurangnya tiga penunggang motosikal ‘berlawan mulut’ gara-gara pemandu kereta pacuan empat roda bertekad untuk tidak membayarkan tol untuk mereka.
“Lorong motosikal ada, lalulah sana, kan dah susahkan orang,” tulis @zulchay3840 di kapsyen videonya.
Sehingga kini video tersebut telah mendapat 176,800 tontonan, 4,660 tanda suka dan 106 perkongsian.
Tinjauan Kosmo! di ruangan komen mendapati ramai yang meminta pihak berkuasa mengetatkan lagi peraturan buat pemandu motosikal di lebuh raya selain menganggap ada penunggang yang tidak tahu tentang kewujudan lorong motosikal.

“Kalau bagi mereka lepas, nanti palang turun sebelum kereta kita lalu. Kena bayar dua kali pula,” komen Zumaidizainudin.
“Mungkin juga dia tidak tahu ada lorong motosikal, sebab saya dulu pun pernah macam ini sebab pertama kali masuk lebuh raya,” komen Andy pula. – KOSMO! ONLINE


Ahmad Zahid arah jambatan uzur dibaik pulih
Oleh EDDY AQMAL MOHAMED HAMIDI

17 Januari 2023, 4:27 pm
PUTRAJAYA – Timbalan Perdana Menteri, Datuk Seri Ahmad Zahid Hamidi telah mengarahkan agar tindakan baik pulih atau penambahbaikan dilakukan ke atas sebuah jambatan uzur di Kampung Orang Asli Brooke Lama, Pos Brooke di Gua Musang, Kelantan.
Ahmad Zahid berkata, beliau amat prihatin setelah membaca sebuah artikel tentang keadaan jambatan uzur tersebut yang menyebabkan penduduk di kawasan berkenaan berdepan risiko keselamatan termasuk kehilangan nyawa.
“Seperti yang dilaporkan, hampir 500 penduduk Orang Asli berhampiran Kampung Orang Asli Brooke Lama menggunakan jambatan tersebut untuk pelbagai tujuan termasuklah menghantar anak ke sekolah.
“Setelah siasatan dijalankan, saya dimaklumkan bahawa jambatan tersebut bukanlah satu-satunya laluan keluar masuk yang ada di kawasan tersebut dan pihak Jabatan Kemajuan Orang Asli (Jakoa) telah membina sebuah jalan konkrit di kawasan berkenaan,” katanya dalam kenyataan hari ini.
Jelas beliau, jalan konkrit tersebut telah dibina di bahagian belakang kawasan kampung yang seterusnya bersambung dengan jalan berturap tar menuju ke Kampung Orang Asli Liak dan Kuala Rengil.
“Jalan konkrit tersebut juga merupakan laluan utama dan boleh diakses oleh kereta, pacuan empat roda dan motosikal.

“Namun begitu, saya telah meminta pihak Lembaga Kemajuan Kelantan Selatan (Kesedar) dan Jakoa Kelantan untuk mengambil tindakan segera dan sekiranya memerlukan proses baik pulih atau penambahbaikan, ia akan dilakukan demi keselamatan penduduk di situ,” ujar beliau.
Terdahulu, akhbar Kosmo! hari ini melaporkan lebih 500 penduduk Orang Asli dari Kampung Brooke Lama berdepan risiko termasuk kehilangan nyawa apabila menggunakan jambatan gantung berusia 15 tahun yang sudah uzur merentasi Sungai Belatop untuk urusan harian termasuk menghantar anak ke sekolah.
Penghulu Kampung Brooke Lama, Rian Bujang berkata, jambatan gantung itu dibina selepas banjir pada 2008 apabila jambatan asal telah runtuh.
Beliau dilaporkan berkata, jambatan itu merupakan satu-satunya laluan penduduk yang digunakan setiap hari sehingga keadaan strukturnya semakin uzur. – KOSMO! ONLINE


Gagal capai sasaran, kami dihukum makan daging babi – Mangsa tipu
Oleh AMREE AHMAD

17 Januari 2023, 5:01 pm
SEPANG – Suasana hiba menyelubungi balai ketibaan Lapangan Terbang Antarabangsa Kuala Lumpur (KLIA) di sini apabila kepulangan tiga mangsa penipuan di Myanmar disambut keluarga masing-masing.
Mereka terdiri daripada seorang lelaki Cina dan dua orang Melayu masing-masing remaja perempuan berusia 19 tahun dan seorang lelaki jelas tidak dapat menahan sebak.
Kesemua mangsa bertolak ke Malaysia dari Bangkok, Thailand diiringi Ahli Dewan Undangan Negeri (ADUN) Teruntum, Sim Chon Siang menaiki pesawat Thai Airways penerbangan TG415.
Seorang mangsa dikenali sebagai Safinas berkata, azab dikerah bekerja sebagai penipu atau scammer di Myanmar selama tiga bulan merupakan pengalaman yang amat perit.
“Ada lagi 16 warga Malaysia dalam kumpulan saya dan kami dipaksa bekerja dari pukul 8 pagi sampai 12 tengah malam sejak awal Oktober tahun lalu.
“Jika gagal capai sasaran jualan 3,000 yuan (hampir RM2,000) semua ahli kumpulan akan didenda dengan ada dihukum makan daging babi manakala perempuan dinoda,” katanya kepada pemberita.

Kumpulan diselamatkan ADUN tersebut sepatutnya ada lima orang namun dua lagi masih berada di Bangkok kerana masalah teknikal melibatkan dokumentasi perjalanan.
Misi berkenaan turut dibantu seorang ahli perniagaan Malaysia di Thailand, Victor Wong serta mendapat kerjasama erat daripada pihak kerajaan Terengganu dan Pahang.
Sementara itu, seorang mangsa dikenali Hafis, 26, dari Terengganu berkata, dia terpedaya dengan tawaran kerja gaji lumayan disiarkan melalui laman sosial.
Ketika itu dia bertugas di Johor dan dijanjikan akan bekerja sebagai broker urus niaga mata wang asing atau forex di Thailand dengan pendapatan lebih RM4,000 setiap bulan.
Malangnya, setelah sampai di negara jiran itu dan dibawa menaiki kereta ke Myanmar, dia berasa tidak sedap hati serta teringat kisah mangsa penipuan pekerjaan di KK Garden.
Bagaimanapun, dia bersyukur apabila dapat menghubungi keluarganya awal bulan ini dan meminta mereka segera membuat laporan polis selain mohon bantuan kerajaan.
“Kami diselamatkan oleh beberapa askar Thailand yang datang ke KK Garden selepas sesi rundingan oleh Victor berjaya sebelum dibawa ke Bangkok dua minggu lalu,” jelasnya.- KOSMO! ONLINE


Tukang masak rogol, hasil gambar pornografi remaja dijel 15 tahun, 10 sebatan
Oleh AIMUNI TUAN LAH

17 Januari 2023, 4:08 pm
GUA MUSANG – Tukang masak warga Thailand dihukum penjara 15 tahun dan 10 sebatan oleh Mahkamah Sesyen di sini hari ini selepas mengaku bersalah atas tuduhan merogol seorang remaja dan memiliki gambar lucah pada Oktober lalu.
Tertuduh, Ilham Wedue-Oh, 26, membuat pengakuan itu di hadapan Hakim Tengku Shahrizam Tuan Lah.
Tertuduh didakwa melakukan kesalahan itu terhadap mangsa yang berusia 15 tahun di sebuah kedai makan di sini dan didakwa di bawah Seksyen 376(1) Kanun Keseksaan yang membawa hukuman penjara 10 tahun dan sebatan.
Ilham turut didakwa terbabit dalam penghasilan pornografi kanak-kanak dengan mangsa sama menggunakan telefon bimbit di lokasi dan tarikh sama.
Bagi kesalahan itu, tertuduh didakwa mengikut Seksyen 5 Akta Kesalahan-Kesalahan Seksual Terhadap Kanak-kanak 2017 yang membawa hukuman penjara sehingga 30 tahun dan tidak kurang enam sebatan.
Tertuduh juga menghadapi pertuduhan tidak memiliki pas perjalanan sah bagi memasuki Malaysia.

Terdahulu, Ilham dalam rayuannya memohon mahkamah agar mengurangkan hukuman ke atasnya.
Mahkamah menjatuhi hukuman penjara 10 tahun dan empat sebatan bagi pertuduhan rogol manakala penjara 15 tahun dan enam sebatan bagi penghasilan pornografi.
Hakim turut menjatuhi hukuman penjara lapan bulan bagi pertuduhan tidak memiliki pas perjalanan yang sah. Kesemua hukuman itu diarahkan berjalan serentak bermula dari tarikh tertuduh ditangkap pada 4 Januari lalu. – KOSMO! ONLINE


Mayat pelajar kolej jatuh Sungai Hulu Paka ditemui
Oleh NIK NUR IZZATUL HAZWANI NIK ADNAN

17 Januari 2023, 4:48 pm
DUNGUN – Mayat seorang pelajar kolej yang lemas tergelincir ketika menjala ikan di Sungai Hulu Paka, berhampiran Bandar Al Muktafi Billah Shah di sini semalam dijumpai sebentar tadi.
Ketua Polis Daerah Dungun, Superintendan Baharudin Abdullah berkata, mayat Muhammad Zuhaily Roslan, 21, yang berasal dari Kampung Gong Gemia, Paka di sini ditemui pasukan mencari dan penyelamat pada pukul 2.15 petang.
Beliau berkata, mayat mangsa ditemui pada kedalaman lima meter di dalam dasar sungai berkenaan.
“Lokasi mangsa dijumpai kira-kira 30 meter dari lokasi dia dipercayai tergelincir hampir 24 jam lalu.
“Mayat mangsa telah dibawa ke Unit Forensik Hospital Dungun untuk tindakan lanjut,” katanya di sini hari ini.
Kosmo! Online semalam melaporkan Muhammad Zuhaily tergelincir ketika menjala ikan bersama seorang rakannya di lokasi kejadian.

Dalam kejadian pada pukul 2.30 petang itu, dia dikatakan terpijak pasir jerlus sebelum dihanyutkan arus deras sungai. – KOSMO! ONLINE


Aliran trafik meningkat tiga kali ganda menjelang Tahun Baharu Cina
Oleh MOHAMAD FAIZAL HASHIM

17 Januari 2023, 4:54 pm
JOHOR BAHRU – Polis menjangkakan kesesakan aliran trafik yang luar biasa menjelang perayaan Tahun Baharu Cina di kedua-dua laluan masuk sempadan Johor-Singapura di Lebuh raya Linkedua, Kompleks Sultan Abu Bakar (KSAB), Gelang Patah dan di Bangunan Sultan Iskandar (BSI), di sini.
Ketua Polis Johor, Datuk Kamarul Zaman Mamat berkata, bilangan kenderaan memasuki negeri ini dijangka meningkat sehingga tiga kali ganda berbanding hari biasa iaitu kira-kira 100,000 kenderaan berulang-alik.
Beliau berkata, pihaknya bersiap sedia untuk menambah bilangan anggota di kedua-dua pintu masuk itu bagi memastikan kelancaran aliran trafik pada waktu puncak bermula pada Jumaat ini.
“Kita menjangkakan kesesakan aliran trafik yang luar biasa, meningkat antara dua hingga tiga Kali ganda berbanding pergerakan harian kira-kira 100,000 kenderaan lalu lalang di kedua-dua pintu masuk ini.
“Justeru, kita akan meningkatkan kawalan keselamatan dan lalu lintas termasuk dengan menambah keanggotaan di waktu puncak bermula Jumaat ini, katanya.
Beliau berkata demikian kepada pemberita selepas program Walkabout Kempen Rumah Selamat Sempena Tahun Baharu Cina dan Op Selamat di MidValley Southkey, di sini hari ini.

Yang turut hadir ialah Timbalan Ketua Polis Johor, Timbalan Komisioner M. Kumar.
Kamarul Zaman berkata, dilaporkan Menteri Dalam Negeri, Datuk Seri Saifuddin Nasution akan mengadakan mesyuarat khas tentang kesesakan di BSI dan KSAB pada minggu ini.
Beliau berkata, semua kaunter termasuk laluan pejalan kaki dibuka dengan menempatkan maksimum 250 pegawai dan anggota polis yang akan melancarkan trafik di kedua-dua pintu masuk.
“Bagi memastikan keanggotaan mencukupi bagi tempoh musim perayaan ini, kita hanya meluluskan permohonan 10 peratus pegawai dan anggota polis yang akan bercuti pada Tahun Baharu Cina ini.
“Selain menumpukan kepada Op Selamat dan Kempen Rumah Selamat, polis juga membuat rondaan di premis perniagaan dan kawasan perumahan,”katanya.
Tambahnya, Kempen Rumah Selamat pada tahun menyaksikan tidak berlaku sebarang kejadian kes pecah rumah direkodkan.-KOSMO! ONLINE


Kementerian Perpaduan Negara promosi konsep masyarakat madani
Oleh NAZARUDIN SHAHARI

17 Januari 2023, 4:37 pm
SEREMBAN – Kementerian Perpaduan Negara akan mendukung usaha mempromosikan konsep masyarakat madani yang diilhamkan Perdana Menteri, Datuk Seri Anwar Ibrahim.
Menteri Perpaduan Negara, Datuk Aaron Ago Dagang berkata, pendekatan itu akan membolehkan negara mencapai matlamat menjadi masyarakat ideal sejajar dengan negara maju.
Beliau berkata, antara ciri-ciri masyarakat madani ialah orang ramai hidup aman damai, menghormati antara satu sama lain, berbudi bahasa, sopan dan bebas menyatakan pendirian dengan wajar.
“Konsep masyarakat madani ini turut dibangkitkan dalam sesi pemukiman kabinet baru-baru ini. Sejajar dengan itu, kami akan berusaha menjayakan pendekatan ini secara meluas dan menyeluruh,” katanya dalam sidang akhbar selepas Majlis Amanat Tahun 2023 Bersama Menteri Perpaduan Negara Peringkat Negeri Sembilan di sini hari ini.
Yang turut hadir, Ketua Setiausaha kementerian itu, Datuk Noridah Abdul Rahim dan Pengerusi Jawatankuasa Bertindak Perpaduan, Penerangan dan Integrasi Nasional negeri, Choo Ken Hwa.
Aaron memberitahu, langkah pertama yang akan dilakukan oleh kementeriannya bagi menjayakan konsep tersebut ialah menganjurkan program besar-besaran bagi menarik orang ramai.

Melalui program itu, jelas beliau, pihaknya akan dapat memberikan kefahaman dan kesedaran kepada masyarakat umum mengenai faedah daripada masyarakat madani.
“Kami akan menjelajah ke seluruh negara bermula dari Sarawak dengan disertai oleh semua kementerian berkaitan seperti kesihatan, pendidikan, belia dan sukan serta agensi kerajaan.
“Dalam beberapa minggu akan datang, kami berharap slogan masyarakat madani ini akan menjadi sebutan dalam kalangan orang ramai,” ujarnya.
Tambahnya, orang ramai boleh mendapat kefahaman lebih jelas mengenai konsep masyarakat madani melalui buku Membangun Negara Madani yang ditulis sendiri oleh Anwar beberapa tahun yang lalu. – KOSMO! ONLINE


KKM komited bantu OKU – Dr. Zaliha
Oleh MOHD. HUSNI MOHD. NOOR

17 Januari 2023, 4:34 pm
PUTRAJAYA – Kementerian Kesihatan (KKM) akan melakukan yang terbaik bagi membantu golongan orang kelainan upaya (OKU) di negara ini khususnya membabitkan kemudahan di fasiliti kesihatan awam.
Menterinya, Dr. Zaliha Mustafa berkata, beliau menghargai segala saranan dan cadangan dikemukakan bagi manfaat golongan OKU di Malaysia.
Beliau berkata, hari ini beliau menerima kunjungan Presiden OKU Sentral, Datuk Ras Adiba Radzi yang juga Pengerusi Pertubuhan Berita Nasional Malaysia (Bernama).
“Ras Adiba mengutarakan agar kerajaan hari ini mewujudkan Dasar Penyakit Jarang Jumpa bagi penjanaan kesihatan komuniti penyakit jarang jumpa.
“Dasar itu merangkumi sokongan kerajaan, penyelidikan jujukan jenom, jumlah pakar genetik dan penyediaan fasiliti rawatan di hospital serta klinik pakar,” katanya
Katanya, turut dibincangkan adalah berkaitan Penubuhan Majlis Autisme Kebangsaan serta keperluan bagi menambah Pusat Mentari dan peruntukan bagi mengatasi masalah kesihatan mental yang berlarutan.

Pada pertemuan sama, Ras Adiba turut menyentuh pengubahsuaian prasana fasiliti kesihatan di Malaysia agar mematuhi Keperluan Reka Bentuk Sejagat Dan Malaysia Standard (MS1184).
Malah, perbincangan turut berkisar tentang menyediakan perkhidmatan jurubahasa isyarat di hospital dan klinik bagi membantu OKU pendengaran serta kemudahan kesihatan golongan OKU.
“Saya hargai cadangan dan saranan yang diberikan kerana isu ini signifikan dan membawa manfaat kepada semua terutamanya rakan golongan OKU,” katanya. – KOSMO! ONLINE


JLG rekod pelaburan bernilai RM45.6 bilion tahun lalu
Oleh KHAIRUL MOHD. ALI

17 Januari 2023, 4:42 pm
JOHOR BAHRU – JLand Group Sdn. Bhd. (JLG) yang merupakan anak syarikat Johor Corporation (JCorp) telah berjaya merekodkan pelaburan terkumpul berjumlah RM45.6 bilion sepanjang tahun 2022.
Presiden dan Ketua Eksekutif JCorp, Datuk Syed Mohamed Syed Ibrahim sehubungan itu berkata, pihaknya kini sedang merancang untuk meluas dan mengembangkan portfolio pembangunan industri dan perbandaran bahagian Pelaburan Hartanah kumpulan berkenaan.
Menurut beliau, perancangan tersebut membabitkan hartanah berkualiti dan bermutu tinggi bukan sahaja dalam negara, tetapi juga pasaran antarabangsa.
“Misi JLG adalah untuk menjadi penyedia penyelesaian hartanah sehenti yang memberikan kelebihan kompetitif kepada perniagaan sambil memenuhi keperluan, aspirasi dan kitaran hayat perniagaan, industri dan generasi akan datang.
“JLG juga akan bekerjasama rapat dengan peserta industri bagi mengenalpasti, merintis dan mengguna pakai teknologi serta penyelesaian baharu dalam sektor hartanah dan infrastruktur,” katanya ketika berucap pada Majlis Pelancaran JLG Secara Rasmi yang diadakan di Menara Komtar, dekat sini hari ini.
Majlis pelancaran itu disempurnakan Menteri Besar Johor, Datuk Onn Hafiz Ghazi.

Tambah Syed Mohamed, pihaknya mengakui ketika ini adalah masa paling sesuai untuk JLG meneroka bidang pertumbuhan baharu dalam sektor hartanah dan infrastruktur dengan mengambilkira peluang semasa.
“JCorp mahu membina sebuah entiti ulung yang memberi tumpuan terhadap teknologi dan infrastruktur dalam ekonomi baharu, manakala JLG adalah platform untuk mengukuhkan inovasi dan kecekapan modal bagi menjamin ekosistem perniagaan mampan.
“Perniagaan teras JLG terdiri daripada empat tunggak iaitu Pembangunan Hartanah, Pengurusan Kitaran Hayat Aset, Pelaburan Hartanah serta Infrastruktur dan Utiliti. Empat bidang ini merangkumi pelbagai industri dalam negara dan luar,” jelasnya.-KOSMO! ONLINE


14 lori bawa lebih muatan di Tumpat disaman
Oleh ROSLIZA MOHAMED

17 Januari 2023, 4:43 pm
TUMPAT – Jabatan Pengangkutan Jalan (JPJ) Kelantan mengeluarkan notis saman terhadap 14 buah lori yang membawa muatan melebihi had ditetapkan dalam operasi khas di Kampung Geting di sini semalam.
Pengarahnya, Mohd. Misuari Abdullah berkata, saman dikeluarkan selepas anggota JPJ memeriksa 40 buah kenderaan termasuk lori bermula pada pukul 6 pagi hingga 7 malam.
Menurutnya, 14 kenderaan berat yang disaman itu melibatkan lori membawa muatan batu dan pasir.
“Selain itu, kita turut mengeluarkan kompaun terhadap sebuah lori mengikut Seksyen 64(1) Akta Pengangkutan Jalan 1987 atas kesalahan Lesen Kenderaan Motor tamat tempoh dan tiada perlindungan insurans.
“Kesemua 14 lori yang membawa lebih muatan itu dikompaun mengikut Seksyen 57(1)(b)(vi) Akta Pengangkutan Awam Darat 2010 yang memperuntukan hukuman denda minimum RM5,000 sehingga RM500,000,” katanya dalam satu kenyataan hari ini.
Selain itu, sebanyak 46 notis melibatkan kesalahan mengikut Akta Pengangkutan Jalan 1987 dikeluarkan kepada kenderaan lain sepanjang operasi itu.

Katanya, JPJ sentiasa menjalankan operasi terutamanya apabila menerima aduan daripada orang awam berhubung kegiatan lori membawa lebih muatan. – KOSMO! ONLINE


Bernas dinobat penerima Anugerah Platinum AIGA 2022
Oleh MUHAMMAD NAJIEB AHMAD FUAD

18 Januari 2023, 10:58 pm
KUALA LUMPUR – Padiberas Nasional Berhad (Bernas) dinobatkan sebagai penerima Anugerah Platinum pada Anugerah Integriti, Governans dan Antirasuah 2022 (AIGA 2022).
Anugerah berkenaan disampaikan oleh Timbalan Perdana Menteri Datuk Seri Fadillah Yusof kepada Pengarah Urusan Kumpulan Bernas Datuk Haris Fadzilah Hassan.
Ketua Pegawai Eksekutif Institut Integriti Malaysia (IIM) Datuk Wan Suraya Wan Mohd Radzi berkata sebanyak 116 penyertaan dari organisasi merangkumi sektor awam dan swasta di seluruh negara.
Katanya, dari jumlah tersebut 92 organisasi terpilih menerima anugerah berkenaan merangkumi 16 anugerah emas, perak (34), gangsa (42).
“Sambutan ini menzahirkan komitmen ramai pihak tentang peri pentingnya pengamalan budaya integriti dan tata kelola terbaik dalam organisasi,” katanya pada Majlis Penyampaian AIGA 2022 di sini malam ini.
Tambahnya, penganjuran AIGA akan menjadi acara tahunan IIM dengan kiteria penilaian akan ditambahbaik pada masa akan datang.

“AIGA juga berupaya menyokong agenda ke-16 di dalam Matlamat Pembangunan Mampan (SDG) yang mensasarkan antara lain mengurangkan sebahagian besar suapan dan rasuah dari pelbagai bentuk.
“Sekali gus membangunkan institusi yang efektif, bertanggungjawab dan telus di semua peringkat menjelang tahun 2030,” ujarnya. – KOSMO! ONLINE


Kerajaan tidak akan berkompromi dalam segala bentuk rasuah – Fadillah
Oleh MUHAMMAD NAJIEB AHMAD FUAD

18 Januari 2023, 10:53 pm
KUALA LUMPUR – Kerajaan tidak akan berkompromi dengan segala bentuk rasuah dan penyelewengan terutama ketika negara dalam fasa penyusunan semula dan pembaharuan.
Timbalan Perdana Menteri, Datuk Seri Fadillah Yusof berkata penekanan kepada nilai integriti dan tata kelola yang baik didalam pentadbiran organisasi merupakan antara tonggak utama kerajaan.
Katanya, ia kerana melaluinya amalan ketelusan dan kebertanggungjawaban dapat menjamin kemakmuran dan kesejahteraan negara dan rakyat.
“Kerajaan hari ini komited untuk menerapkan nilai integriti dan tadbir urus yang baik dalam rangka kerja masyarakat, kedua-dua komponen tersebut saling melengkapi antara satu sama lain,” katanya.
Beliau berkata demikian ketika berucap pada Majlis Penyampaian Anugerah Integriti, Governans dan Antirasuah (AIGA) 2022 di sini malam ini.
Ujarnya, kekurangan salah satu daripada tonggak berkenaan akan menyebabkan kepincangan ekosistem pengurusan sesebuah organisasi, syarikat dan negara.

“Organisasi korporat juga hendaklah komited untuk meningkatkan penerapan nilai integriti dan tata kelola baik melalui pengukuhan sistem kawalan dalaman serta aktiviti yang menyokong kepada usaha pencegahan rasuah.
“Pelaksanaan ini seiring dengan sasaran United Nation (UN) Sustainability Development Goals (SDG) dibawah sasaran ke-16: keamanan, keadilan dan Institusi yang kukuh,” ujarnya.
Tambahnya, gandingan integriti dan tata kolelola juga mampu menjana produktiviti sesebuah syarikat dan memacu pertumbuhan ekonomi yang mampan.
“Lanjutan itu, syarikat-syarikat asing dan domestik juga akan semakin yakin untuk melabur dalam negara ini disamping mencipta peluang-peluang pekerjaan baharu untuk rakyat,” katanya.
Menteri Perladangan dan Komoditi itu juga berkata, kerajaan akan terus memberikan komitmen terhadap agenda pemantapan integriti dan tata kelola baik, melalui pemantapan Institut Integriti Malaysia (IIM).
Katanya, ia susulan keputusan Mesyuarat Jawatankuasa Khas Kabinet Mengenai Antirasuah (JKKMAR) pada 19 September tahun lalu berhubung penilaian semula hala tuju IIM.
“Peranan IIM kini telah diperkukuhkan berdasarkan tiga fungsi teras utama merangkumi aspek Pendidikan, Advokasi dan Latihan, Penyelidikan dan Penerbitan serta Kerjasama Strategik,” katanya.
Fadillah berharap kesemua inisiatif dibawah agenda reformasi Kerajaan Perpaduan akan dapat meningkatkan reputasi Malaysia sebagai negara mementingkan integriti dan professionalisme dikalangan tenaga kerja dan institusi selain mempertahankan kepentingan rakyat dan menjunjung nilai demokrasi.
Dalam pada itu, beliau juga berharap, penganjuran AIGA dapat dijadikan sebagai salah satu program “flagship” tahunan terutama dalam konteks pemantapan integriti dan tata kelola baik negara. – KOSMO! ONLINE


Wanita cantik derma najis untuk dimakan, tujuan perubatan
Oleh KOSMO!

18 Januari 2023, 9:30 pm
LONDON – Seorang wanita yang dipuji oleh doktor- doktor sebagai mempunyai ‘najis yang sempurna’ dalam sebuah rancangan televisyen di Britain,  telah menderma najisnya untuk tujuan penyelidikan perubatan, lapor akhbar Daily Star semalam.
Wanita bernama Kira itu ditemu bual dalam program televisyen Know Your S**t oleh dua hos kembar, Alana dan Lisa MacFarlane.
Bercakap tentang najisnya yang sempurna, Kira berkata: “Saya bernasib baik diajar untuk makan makanan yang benar-benar seimbang dan sentiasa bersenam.”
Kira membentuk hanya 2 peratus daripada populasi manusia di dunia yang boleh menawarkan najisnya untuk rawatan bagi menyelamatkan nyawa.
Dia telah menderma najisnya untuk satu teknik ‘revolusioner’ di mana najis akan diubah menjadi kapsul perubatan untuk dimakan.
Dalam pertukaran yang janggal, dia menyerahkan sebungkus najis kepada Dr. Blair Merrick yang memberi lebih banyak pandangan tentang rawatan itu.

“Kami mengambil bakteria sihat daripada  usus manusia  dan memberikannya kepada orang yang mempunyai masalah kesihatan, yang kami fikir boleh menjadikan mereka sihat dengan memperkenalkan bakteria sihat itu ke dalam badan mereka,” jelas Merrick.
Rancangan itu kemudiannya memaparkan video klip najis yang ditukarkan kepada bentuk serbuk untuk pembuatan pil dalam ujian klinikal. – Agensi


Petani jana pendapatan RM130,879 sebulan jual air mani kerbau
Oleh KOSMO!

18 Januari 2023, 9:00 pm
BANGKOK – Seorang petani di Thailand menjana pendapatan bulanan mencecah 1 juta baht (RM130,879) dengan menjual air mani kerbau, lapor laman berita Thaiger semalam.
Penternak kerbau air di seluruh Thailand menawarkan bayaran tinggi untuk air mani ‘Big Billion’ iaitu seekor kerbau air jantan berharga 30 juta baht (RM3.9 juta).
Mereka menggunakan kaedah permanian berhadas menggunakan air mani Big Billion ke dalam kerbau betina dengan harapan untuk melahirkan generasi kerbau baharu yang boleh dijual mahal seperti induknya.
Pemilik Big Billion, Mongkol Mongphet berkata, selain kerbau itu menjana banyak pendapatan menerusi jualan air maninya, ia juga merupakan seekor haiwan ladang yang bekerja.
Jelas Mongkol, kerbau itu diibaratkan seperti sebuah traktor tanpa kos. Najisnya digunakan sebagai baja untuk menyuburkan padi  dan tanaman lain tanpa menggunakan bahan kimia yang mahal dan tidak sihat.
Dalam pada itu, kerbau tersebut juga dibesarkan untuk kecantikan dan kekuatannya serta  bersaing dalam pertandingan kebangsaan.

Pemenang akan menjual kerbaunya melalui lelongan pada harga berjuta-juta baht.
Terdapat lebih daripada 20 ekor kerbau di ladang ternakan Mongkol, tetapi Big Billion adalah ‘wira’, katanya. – Agensi


Pekerja pembersihan cedera dirempuh kenderaan ketika bersihkan jalan
Oleh MOHD. HUSNI MOHD. NOOR

18 Januari 2023, 8:59 pm
PUTRAJAYA – Malang menimpa seorang pekerja kontrak pembersihan awam Alam Flora apabila dia dirempuh sebuah kereta ketika melakukan kerja pembersihan pagi tadi.
Dalam kejadian pukul 11.30 pagi di Lebuh Wawasan itu, pekerja itu mengalami cedera ringan di beberapa bahagian badan sebelum di bawa ke Hospital Putrajaya untuk mendapatkan rawatan.
Insiden itu dikongsi SWCorp Wilayah Persekutuan menerusi hantaran di Facebook, hari ini.
Menurutnya, ketika kejadian, pekerja berkenaan dikatakan sedang membersihkan jalan malah, kon keselamatan juga telah diletakkan di sisi jalan sebagai langkah keselamatan.
“Mangsa kini berada di Hospital Putrajaya untuk mendapatkan rawatan lanjut,” katanya.
Sementara itu, Pengarah SWCorp Wilayah Persekutuan, Ummi Kalthum Shuib turut menasihatkan pengguna kenderaan supaya memandu dengan berhati-hati di laluan kerja-kerja permbersihan.

“Sila patuhi papan tanda kelajuan terutama di selekoh serta membantu memastikan semua pekerja pembersihan selamat melakukan kerja mereka,” katanya. – KOSMO! ONLINE


[VIDEO] Lelaki sakit mental mengamuk, acu pisau pada polis
Oleh TUAN NURHIDAYAH TUAN AB.GHANI

18 Januari 2023, 9:06 pm
AMPANG – Seorang lelaki yang mengalami sakit mental ditahan setelah mengamuk serta mengacukan sebilah pisau pemotong daging ke arah polis di kawasan pangsapuri, Taman Lembah Maju, Pandan Indah, di sini, pagi tadi.
Ketua Polis Daerah Ampang Jaya, Asisten Komisioner Mohamad Farouk Eshak berkata, pihaknya menerima aduan daripada orang awam berkenaan lelaki mengamuk dengan membawa sebilah pisau di kawasan kediaman tersebut sekitar pukul 10.51 pagi tadi.
“Bertindak atas maklumat yang diterima, pasukan Unit Kereta Peronda (MPV) bergegas ke lokasi kejadian dan menangkap suspek lelaki warga tempatan berusia 45 tahun itu.
“Susulan daripada tangkapan terbabit, kami turut merampas sebilah pisau pemotong daging berhulu kayu dengan lilitan tali rafia, panjang lebih kurang 30 sentimeter (cm),” jelasnya dalam kenyataan hari ini.
Menurut Farouk, suspek bekerja sebagai tukang gunting rambut merupakan seorang pemegang kad sakit mental dan mempunyai rekod serta sedang menjalani rawatan di wad kuning psikiatri di Hospital Kuala Lumpur (HKL).
“Suspek telah dirujuk ke HKL sebaik sahaja tangkapan dibuat manakala, ujian saringan air kencing akan dijalankan selepas rawatan selesai.

“Kes diklasifikasikan mengikut Seksyen 506 Kanun Keseksaan serta Seksyen 186 Kanun Keseksaan,” ujarnya. – KOSMO ONLINE


Pendakian, malim gunung di Selangor buka semula bulan depan
Oleh ISKANDAR SHAH MOHAMED

18 Januari 2023, 11:18 pm
SHAH ALAM – Aktiviti pendakian dan perkhidmatan malim gunung perhutanan di Selangor dibuka semula mulai 1 Februari depan.
Jabatan Perhutanan Negeri Selangor (JPNS) memaklumkan pembukaan itu melibatkan enam Taman Eko Rimba iaitu Sungai Tua, Sungai Sendat, Sungai Tekala, Komanwel, Kota Damansara dan Gunung Nuang.
Katanya, selain itu adalah 30 jalur pendakian merangkumi tiga daerah iaitu hutan di Hulu Selangor, pantai Klang dan Selangor Tengah.
“Hutan Hulu Selangor itu antaranya Air Terjun Lata Medang, Gunung Semangkok, Gunung Hulu Kali, Gunung Rajah, Bukit Kutu dan Bukit Unyang.
“Bagi hutan Selangor Tengah pula melibatkan Air Terjun Sungai Lepoh, Air Terjun Ulu Perdik, Air Terjun Sungai Pisang, Bukit Broga, Gunung Nuang dan Bukit Cenuang. Sementara Hutan pantai Klang adalah di Bukit Jugra,” katanya dalam kenyataan hari ini.
Dalam pada itu, JPNS berkata, perkhidmatan malim gunung perhutanan yang turut dikuatkuasakan bermula tarikh sama adalah bagi 18 bukit dan gunung.

“Lokasi itu antaranya Gunung Semangkok, Gunung Rajah, Bukit Kutu, Bukit Kunong, Gunung Hitam dan Bukit Cenuang.
“Permit boleh didapati di Pejabat Hutan Daerah Selangor Tengah, Hulu Selangor dan Pantai Klang atau menghubungi JPNS di talian 03-55447000/ 7507 bagi sebarang pertanyaan lanjut,” katanya.
Kosmo! pada 18 Oktober lalu melaporkan semua laluan pendakian dan aktiviti rekreasi Hutan Simpanan Kekal (HSK) di Selangor tidak dibenarkan dan ditutup kepada umum mulai 1 November hingga 31 Januari ini.
Larangan itu sebagai langkah berjaga-jaga bagi mengelak sebarang kejadian atau kemalangan tidak diingini berlaku susulan musim tengkujuh. -KOSMO! ONLINE


Zii Jia bangkit jinakkan Shesar Hiren
Oleh MUHAMMAD HELMEE RAMLI

18 Januari 2023, 8:46 pm
KUALA LUMPUR – Pemain perseorangan lelaki profesional negara, Lee Zii Jia langsung tidak berputus asa apabila bangkit menewaskan pemain Indonesia, Shesar Hiren Rhustavito 20-22, 21-19, 21-12 pada pusingan pertama Kejohanan Badminton Terbuka India hari ini.
Pada perlawanan yang berlangsung di Kompleks Sukan Indira Ghandi, New Delhi, pemain No.2 dunia itu bagaimanapun memulakan aksi dengan agak perlahan apabila tewas di set pertama sebelum melakukan kebangkitan dalam dua set berikutnya bagi melangkah ke pusingan kedua.
Keputusan itu sedikit sebanyak melegakan peminat badminton tanah air selepas Zii Jia gagal menampilkan aksi terbaik ketika tersingkir pada pusingan pertama Terbuka Malaysia di Axiata Arena, Bukit Jalil minggu lalu.
Terdahulu, dia yang merupakan juara Asia membuat keputusan mengejutkan apabila mahu bergerak secara solo tanpa bimbingan jurulatih selepas berpisah dengan pengendali dari Indonesia, Indra Widjaja November tahun lalu.
Menanti Zii Jia di pusingan kedua esok adalah pemenang di antara pemain China, Li Shi Feng dan seorang lagi pemain negara, Ng Tze Yong yang sedang berentap ketika ini.
Seorang lagi perseorangan lelaki profesional, Liew Daren bagaimanapun gagal mengikut jejak langkah Zii Jia apabila terpaksa menarik diri ketika ketinggalan 9-11 di set pertama kepada wakil Denmark, Hans Kristian Vittinghus akibat kecederaan.

Sementara itu, beregu campuran profesional, Goh Soon Huat-Shevon Lai turut terkandas di pusingan pertama ketika bertemu gandingan No.1 dunia dari China, Zheng Si Wei-Huang Ya Qiong selepas tewas 11-21, 7-21. – KOSMO! ONLINE


JPJ Selangor fokus 23 lokasi panas kemalangan
Oleh ISKANDAR SHAH MOHAMED

18 Januari 2023, 11:11 pm
SHAH ALAM – Jabatan Pengangkutan Jalan (JPJ) Selangor memfokuskan rondaan dan penguatkuasaan di 23 lokasi titik panas kemalangan di negeri ini sepanjang Ops Tahun Baru Cina (TBC) 2023.
Lokasi itu antaranya Lebuhraya Utara Selatan (PLUS), Lebuhraya Persekutuan, Lebuhraya Utara-Selatan Hubungan Tengah (ELITE) dan puluhan jalan persekutuan serta jalan negeri.
Pengarah JPJ Selangor, Datuk Khairul Khar Yahya berkata, pihaknya akan menempatkan anggota di semua laluan itu secara statik atau rondaan kenderaan.
Katanya, statistik mendapati 23 lokasi itu dikenal pasti merekodkan lebih 10 kes kemalangan termasuk melibatkan kematian.
“Justeru, kita akan memberi tumpuan penguatkuasaan di kawasan titik panas itu sepanjang 10 hari operasi sehingga 27 Januari ini.
“Selain penempatan anggota, pengguna jalan raya lain digalakkan merakam gambar atau video kesalahan jalan raya dan menyalurkan aduan itu kepada JPJ bagi tindakan lanjut,” katanya selepas meninjau Ops TBC di Terminal Bas Seksyen 17 di sini, malam ini.

Jelas Khairul Khar, penguatkuasaan itu memfokuskan sembilan kesalahan utama antaranya memandu melebihi had laju, langgar lampu isyarat dan memotong di garisan berkembar.
“Selain itu, tumpuan melibatkan kesalahan tambahan seperti tidak memakai topi dan tali pinggang keledar serta memandu berbahaya dan tanpa lesen.
“Kita antaranya turut kekal menempatkan pegawai sebagai penumpang bas, pemeriksaan terminal atau depoh bas dan advokasi,” ujarnya.
Tambah Khairul Khar, seramai 325 anggota penguatkuasa ditugaskan bagi memastikan kelancaran operasi khas kali ini. -KOSMO! ONLINE


Insiden paip pecah: Paka alami gangguan bekalan air seminggu
Oleh NIK NUR IZZATUL HAZWANI NIK ADNAN

18 Januari 2023, 11:07 pm
DUNGUN – Insiden paip pecah akibat dirempuh tongkang penyelenggaraan di Jambatan Paka di sini bakal mengakibatkan gangguan bekalan air selama seminggu.
Jurucakap Syarikat Air Terengganu (Satu) berkata, kawasan yang terjejas ialah bandar Paka, Felda Kerteh 2 dan 3 serta Ketengah Jaya di sini.
“Dua batang paip berukuran 700 millimeter (mm) yang menyalurkan air dari Loji Rawatan Air (LRA) Bukit Bauk ke Paka telah terputus ketika proses pembaikian struktur sokongan paip tersebut.
“Tindakan segera bagi mengurangkan impak gangguan bekalan tersebut telah diambil degan menyalurkan air dari LRA Kemudi untuk keperluan pengguab di Paka,” katanya dalam satu kenyataan di sini hari ini.
Jurucakap Satu berkata, lori tangki akan menghantar bekalan air bersih untuk keperluan pengguna di Ketengah Jaya serta Felda Kerteh 2 dan 3.
Tambah beliau, tangki-tangki statik juga akan ditempatkan di lokasi kritikal sekitar Paka, Ketengah Jaya dan gugusan Felda Kerteh terlibat.

“Kerja-kerja pembaikan paip tersebut dijangka akan mengambil masa selama tujuh hari.
“Pengguna yang ingin mendapatkan bantuan bekalan air boleh menghubungi talian 1300-88-2111,” katanya. – KOSMO! ONLINE


DSR Taiko buka francais di China dan Taiwan jual produk durian
Oleh MOHD YUNUS YAKKUB

18 Januari 2023, 8:35 pm
SHAH ALAM – Penyedia produk durian Musang King, DSR Taiko Berhad menyasarkan membuka enam cawangan jenama D-Masking menerusi sistem perniagaan francais di luar negara pada tahun ini.
Ketua Pegawai Eksekutifnya, Datuk Ng Lian Poh berkata, ini melibatkan lima cawangan di China dan satu di Taiwan dalam usaha mengukuhkan pasaran dan peniagaan syarikat.
Jelasnya, pihaknya kini bukan setakat mengeksport durian mentah ke banyak negara, malah memfokuskan kepada promosi produk hiliran yang boleh memberikan margin keuntungan yang lebih baik.
Ini termasuk produk berasaskan durian dalam bentuk kudapan, minuman dan pencuci mulut seperti piza serta kopi durian.
“Secara langsung ini memberikan lebih margin keuntungan kepada francaisi, selain menjadikan perniagaan kami lebih mampan untuk jangka panjang.
“Peladang durian kemudiannya akan dapat meningkatkan produktiviti seterusnya beroleh lebih pendapatan,” katanya ketika ditemui di sini semalam.

Terdahulu, beliau menghadiri majlis Penyelesaian Perniagaan Holistik Dari Dusun Durian Musang King Kepada Pengguna antara pihaknya dan SIRIM yang disempurnakan Timbalan Ketua Setiausaha (Pelaburan) Kementerian Perdagangan Antarabangsa dan Industri (MITI), Datuk Bahria Mohd. Jamil.
Lian Poh (tengah) pada sidang media selepas majlis pelancaran kerjasama semalam.
DSR Taiko memperoleh durian dari ladangnya di Raub dan Bentong, Pahang yang berkeluasan kira-kira 40.46 hektar.
Mengulas kerjasama bersama SIRIM, Lian Poh memberitahu ia dapat menjamin kualiti dan standard industri menerusi Sistem Pengesanan Bersepadu Musang King (MKITS) bagi mengetahui punca dan lokasi pokok durian.
Justeru katanya, pengguna boleh mengetahui secara jelas durian yang digunakan pihaknya termasuk bila durian itu ditanam dan dipetik untuk dijual di pasaran.
“Pengiktirafan Skim Amalan Pertanian Baik Malaysia (MyGap) diterima yang membuktikan produk kami selamat untuk dimakan dan ini amat penting dalam membina imej syarikat.
“Syarikat telah banyak melabur dalam bidang kajian dan penyelidikan bagi meningkatkan mutu durian Musang King kami,” katanya. – KOSMO! ONLINE


Sultan Sharafuddin, Tengku Permaisuri Norashikin bersiar naik beca di Pulau Pinang
Oleh MUHAMMAD NAJIEB AHMAD FUAD

18 Januari 2023, 7:56 pm
PETALING JAYA – Sultan Selangor Sultan Sharafuddin Idris Shah Alhaj dan Tengku Permaisuri Selangor, Tengku Permaisuri Norashikin berkenan menaiki perkhidmatan beca sambil bersiar-siar di sekitar bandar raya Georgetown, Pulau Pinang.
Menerusi hantaran di akaun Twitter Selangor Royal Office, kelihatan kedua-dua baginda bersiar dengan berpakaian sedodon merah di sekitar bandar raya itu.
Kelihatan juga kedua-dua baginda berkesempatan mengambil gambar bersama ketika menaiki perkhidmatan beca itu.
Sultan Sharafuddin berada di Pulau Pinang pada 15 Januari lalu, selepas berkenan menyantuni undangan santapan tengah hari daripada Yang Dipertua Negeri Pulau Pinang, Tun Ahmad Fuzi Abdul Razak di Seri Mutiara. – KOSMO! ONLINE


MBPP sediakan tapak sementara untuk peniaga di Kompleks Astaka Stadium Bandaraya
Oleh SAFINA RAMLI

18 Januari 2023, 8:44 pm
GEORGE TOWN – Kesemua aktiviti perniagaan melibatkan 18 peniaga di Kompleks Astaka Stadium Bandaraya di sini dihentikan serta-merta sehingga dimaklumkan kelak susulan kebakaran yang memusnahkan lapan lot premis di situ awal pagi tadi.
Menurut kenyataan Majlis Bandaraya Pulau Pinang (MBPP), pihaknya akan menyediakan tapak sementara kepada semua peniaga terlibat untuk menjalankan perniagaan.
”Dukacita dimaklumkan bahawa satu kejadian kebakaran telah berlaku di Kompleks Astaka Stadium Jalan Perak.
”Atas faktor keselamatan, semua aktiviti perniagaan di Kompleks Astaka Stadium Bandaraya di Jalan Perak yang melibatkan seramai 18 peniaga dihentikan serta-merta,” katanya dalam kenyataan di sini hari ini. – KOSMO! ONLINE


Pemilik Facebook Agnes Cheong dicari, komen isu sensitif
Oleh NOR AINNA HAMZAH

18 Januari 2023, 8:02 pm
SEREMBAN – Polis sedang mengesan seorang pemilik akaun Facebook yang menggunakan nama Agnes Cheong bagi siasatan berhubung hantaran komen di media sosial tersebut yang didapati menyentuh isu berbaur perkauman.
Ketua Polis Daerah Nilai, Superintenden Abdul Malik Hasim berkata, siasatan itu susulan seorang wanita yang membuat laporan polis pada November lalu.
“Seorang pemilik Facebook menggunakan nama Agnes Cheong telah menulis komen pada gambar dengan menyentuh isu sensitif dan menyentuh kerabat diraja.
“Wanita itu mendakwa pemilik akaun itu meninggalkan komen tidak elok pada gambar ketika menerima pingat Datuk Seri,” jelasnya.
Tambah Abdul Malik, Bahagian Siasatan Jenayah, Ibu Pejabat Polis(IPD) Nilai telah membuka kertas siasatan dibawah Seksyen 504 Kanun Keseksaan dan Seksyen 233 Akta Komunikasi dan Multimedia 1998.
“Hasil siasatan mendapati hantaran tersebut telah dipadam dan pihak polis sedang berusaha mengesan pemilik akaun untuk siasatan lanjut,” jelasnya. – KOSMO! ONLINE


Adakah OPR akan naik lagi?
Oleh Abdul Rahman Razali

18 Januari 2023, 7:41 pm
Adakah OPR akan naik lagi? | 15 MINIT MMTV 18 JANUARI 2023.


Dua kali gempa bumi di Utara Laut Maluku dalam tempoh dua jam
Oleh MUHAMMAD NAJIEB AHMAD FUAD

18 Januari 2023, 7:04 pm
PETALING JAYA – Dua kali kejadian gempa bumi berukuran sederhana dalam tempoh dua jam berlaku di Utara Laut Maluku, Indonesia, hari ini.
Jabatan Meteorologi Malaysia (MetMalaysia) dalam satu kenyataan berkata, gempa bumi itu berukuran 7.0 dan 5.4 skala Richter pada pukul 2.06 petang dan 4.01 petang tadi.
“Gegaran gegaran pertama berlaku pada kedudukan 163 kilometer (km) selatan dari Pulau Talaud, Indonesia dengan kedalaman 67 km.
“Gegaran kedua berlaku berlaku di 2.8 darjah Utara dan 127.2 darjah Timur pada kedudukan 156 km Tenggara dari Pulau Talaud,” katanya.
Bagaimanapun, susulan kejadian gempa bumi itu, tiada ancaman tsunami kepada Malaysia. – KOSMO! ONLINE


Lelaki umur 97 tahun kahwin kekasih usia 30 tahun
Oleh KOSMO!

18 Januari 2023, 8:30 pm
NAIROBI – Seorang lelaki Kenya berusia 97 tahun, Johana Maritim Butuk menamatkan zaman bujang dengan mengahwini teman wanitanya yang berumur 30 tahun, lapor portal berita Legit semalam.
Majlis perkahwinan penuh warna-warni diadakan pada 14 Januari 2022 di Soy, daerah Uasin Gishu.
Bercakap kepada portal berita TUKO.co.ke, Sally Chepkoech iaitu ahli keluarga pengantin lelaki berkata, Butuk sebelum ini tidak pernah berkahwin dalam hidupnya.
Bagaimanapun, pada akhirnya, lelaki tersebut teruja untuk mencari teman hidup walaupun pada usia senja.
Chepkoech yang merupakan antara tetamu yang hadir dalam majlis perkahwinan tersebut menambah, keluarga dan rakan-rakan berkumpul untuk meraikan isteri Butuk.
Menuru Chepkoech, lelaki warga emas itu akhirnya tunduk kepada desakan supaya berkahwin selepas melihat semua anak saudaranya berkahwin.

Chepkoech yang memanggil Butuk sebagai bapa kerana dia adalah abang kepada bapa kandungnya berkata, wanita berusia 30 tahun itu, Alice Jepkorir juga teruja untuk mempunyai seorang suami yang akan membantu menjaga empat orang anaknya. – Agensi


Harga RON95, RON97 dan diesel kekal
Oleh MOHD RIDZAUDDIN ROSLAN

18 Januari 2023, 8:06 pm
PUTRAJAYA – Harga runcit petrol bagi RON95 dan RON97 kekal masing-masing pada paras RM2.05 dan RM3.35 seliter bagi tempoh 19 hingga 25 Januari 2023.
Kementerian Kewangan berkata, pada masa sama, harga diesel juga dilaporkan kekal pada paras RM2.15 seliter bagi tempoh berkenaan.
Katanya, penetapan harga runcit produk petroleum secara mingguan itu menggunakan formula Automatic Pricing Mechanism.
“Bagi melindungi pengguna daripada kesan kenaikan harga sebenar minyak di pasaran global, kerajaan masih mengekalkan harga runcit petrol RON95 pada paras harga siling RM2.05 seliter dan diesel RM2.15 seliter sungguhpun harga pasaran sebenar bagi kedua-dua produk melebihi paras harga siling ditetapkan.
“Kerajaan juga akan terus memantau kesan perubahan harga minyak mentah dunia serta mengambil langkah yang bersesuaian bagi memastikan kebajikan dan kesejahteraan rakyat terus terpelihara,” katanya dalam satu kenyataan di sini tadi. – KOSMO! ONLINE


Jawatankuasa Sosial badan selia isu dan hak kanak-kanak
Oleh MOHD. HUSNI MOHD. NOOR

18 Januari 2023, 8:13 pm
PUTRAJAYA – Jawatankuasa Sosial yang akan ditubuhkan kelak akan diberikan kuasa yang boleh bertindak sebagai badan penyelia mengenai perkara berkaitan pendidikan, hak dan jenayah terhadap kanak-kanak.
Pengerusinya yang juga Timbalan Perdana Menteri, Datuk Seri Dr. Ahmad Zahid Hamidi berkata, beliau akan memperhalusi penubuhan jawatankuasa ini secepat mungkin kerana ia turut melibatkan isu terkait dengan Kementerian Pembangunan Wanita, Keluarga dan Masyarakat.
“Saya melihat pelantikan ini sebagai satu tanggungjawab dan amanah yang besar memandangkan isu penderaan kanak-kanak belum dapat dituntaskan.
“Malah, terdapat beberapa isu lain berkaitan kanak-kanak masih lagi berlegar dan belum mendapat pembelaan yang sewajarnya. Kanak-kanak memerlukan perlindungan dan perhatian kita,” katanya menerusi kenyataan akhbar hari ini.
Katanya, antara isu yang bakal ditangani segera jawatankuasa ini termasuk permasalahan anak-anak yang berbapakan atau beribukan warga asing.
Jelasnya lagi, ini juga merupakan satu lagi usaha di bawah Kerajaan Perpaduan yang prihatin untuk memberi pelindungan kepada kanak-kanak yang tidak sah taraf. – KOSMO! ONLINE


Suami dipecat pura-pura pergi bekerja kerana takut isteri
Oleh KOSMO!

18 Januari 2023, 7:48 pm
HONG KONG – Seorang lelaki Hong Kong yang menganggur dan dipecat tahun lalu telah menghabiskan beberapa bulan dengan berpura-pura pergi bekerja kerana takut untuk memberitahu isteri dan keluarga tentang nasib malangnya, lapor portal South China Morning Post semalam.
Kesusahan lelaki berusia 46 tahun yang tidak didedahkan identitinya itu mirip kisah filem Tokyo Sonata pada tahun 2008 yang menggambarkan kehidupan rakyat biasa yang dibebani oleh kemelesetan ekonomi.
Selepas bermati-matian memohon hampir semua pekerjaan serupa dengan pekerjaan lamanya di laman web pekerjaan Hong Kong, dia masih tidak menerima maklum balas, demikian menurut Office Daily.
“Saya fikir telefon saya rosak kerana tiada panggilan balas,” lelaki itu merintih dalam mesej yang disiarkan oleh Office Daily di halaman Facebooknya pada 5 Januari lalu.
Lelaki itu berkata: “Saya tidak berani memberitahu isteri saya.”
Kesusahan menjalani kehidupan berpura-pura itu sukar untuk ditanggungnya. Lelaki itu mengharapkan cuti umum supaya dia mempunyai sebab yang sah untuk tinggal di rumah.

Walaupun mempunyai sedikit simpanan, lelaki pertengahan umur itu bimbang dia mungkin tidak dapat mengekalkan ‘penipuannya’ dengan lebih lama tanpa pekerjaan yang benar-benar bergaji.
Dia berkata dia akan terus berpura-pura semasa Tahun Baru Cina yang bakal menjelang akan dengan membeli pakaian baru dan memberikan bungkusan merah kepada anaknya seperti biasa.
Nasibnya telah mendapat perhatian ramai netizen.
“Saya harap awak dapat kerja yang baik segera,” kata salah seorang daripadanya. – Agensi


Shah Rukh Khan pelakon terkaya Asia, ke-4 dunia
Oleh KOSMO!

18 Januari 2023, 6:59 pm
PETALING JAYA – Hero Bollywood, Shah Rukh Khan disenaraikan sebagai pelakon terkaya di Asia dengan memiliki kekayaan sebanyak AS$770 juta (RM3.3 bilion).
Menurut sumber, World of Statistics, pelakon dari India itu berada pada tangga ke empat dunia di belakang pelakon Hollywood, Dwayne Johnson yang memiliki kekayaan sebanyak AS$800 juta (RM3.5 bilion).
Berada di tangga pertama pelakon paling kaya di dunia adalah Jerry Seinfeld dengan kekayaan AS$ 1 bilion (RM4.3 bilion) diikuti Tyler Perry yang turut mempunyai kekayaan sama.

Selain Shah Rukh Khan, pelakon Asia yang turut berada dalam carta 10 pelakon terkaya di dunia adalah pelakon aksi ngeri dari Hong Kong, Jackie Chan dengan memiliki kekayaan AS$520 juta (RM2.24 bilion) dan berada di tangga ke enam.
Antara pelakon lain yang turut tersenarai adalah Tom Cruise di tangga ke lima, George Clooney ke tujuh manakala Robert de Nero di tangga ke lapan.
Sementara itu, bekas Gabenor Carlifornia, Arnold Schwarzenegger dan Kevin Hart masing- masing berada di tangga ke sembilan dan 10.- KOSMO! ONLINE


[VIDEO] Tongkang langgar paip sebabkan Paka alami gangguan air
Oleh NIK NUR IZZATUL HAZWANI NIK ADNAN

18 Januari 2023, 6:52 pm
DUNGUN – Paip pembekalan air yang merentangi Jambatan Paka di sini mengalami kerosakan akibat dirempuh sebuah tongkang penyelenggaraan hari ini.
Kerosakan itu menyebabkan gangguan bekalan air bersih di banyak kawasan di sekitar bandar Paka dan gugusan Felda Kerteh di sini bermula pukul 2 petang tadi.
Ahli Dewan Undangan Negeri (ADUN) Paka, Datuk Satiful Bahri Mamat berkata, sewaktu kejadian tongkang milik kontraktor tersebut difahamkan sedang menjalankan kerja-kerja pembaikian paip berkenaan.
“Difahamkan paip tersebut hampir patah setelah dilanggar sebuah bot sebelum itu.
“Saya menggangarkan ribuan pengguna akaun Syarikat Air Terengganu di sekitar Paka dan Kerteh di sini akan mengalami gangguan akibat insiden ini,” katanya di sini hari ini.
Satiful Bahri berkata, sebagai penyelesaian sementara, sumber air alternatif akan diambil dari Loji Rawatan Air (LRA) Kemudi, Serdang di sini.- KOSMO! ONLINE


Pesuruhjaya Kanak-Kanak tidak bertindih bidang kuasa dengan KPWKM
Oleh KAMARIAH KHALIDI

18 Januari 2023, 6:32 pm
PUTRAJAYA- Pelantikan Pesuruhjaya Kanak-Kanak disifatkan tidak bertindih dengan bidang kuasa Kementerian Pembangunan Wanita, Keluarga dan Masyarakat (KPWKM).
Sebaliknya, menterinya, Datuk Seri Nancy Shukri berkata, pihaknya akan terus menjalankan tugas seperti biasa, namun pada masa sama turut dibantu Pesuruhjaya Kanak-Kanak itu.
“Tidak (pertindihan), kami akan menjalankan tugas seperti biasa, (pelantikan Pesuruhajaya Kanak-Kanak) itu bukan sahaja membantu kita tapi membantu KDN (Kementerian Dalam Negeri) dan KPM (Kementerian Pendidikan) yang berurusan dengan kanak-kanak.
“Jadi, tidak ada pertindihan, malah boleh membantu daripada segi ‘check and balance’ untuk kami,” katanya kepada pemberita selepas sesi Town Hall Perkhidmatan Kanak-Kanak (Pemeliharaan dan Perlindungan) Jabatan Kebajikan Masyarakat (JKM) Tahun 2023 di sini hari ini.
Terdahulu kerajaan memutuskan melantik Pesuruhjaya Kanak-Kanak bagi menganggotai Suruhanjaya Hak Asasi Manusia (Suhakam) susulan peningkatan kes penderaan dan masalah sosial melibatkan golongan berkenaan.
Perdana Menteri, Datuk Seri Anwar Ibrahim berkata, pelantikan pesuruhjaya itu juga disifatkan sebagai satu cabang khas berautonomi di bawah Suhakam.

Menurut Nancy, walaupun KPWKM bertanggungjawab untuk memberi rekomendasi kepada pesuruhajaya berkenaan, namun ia bukan berada dibawah seliaan mereka.
“Ia akan jadi pesuruhjaya bebas untuk memantau segala urusan dengan kanak-kanak. Kami pun boleh gunakan perkhidmatan tersebut,” ujarnya. – KOSMO! ONLINE


Tiga anggota geng Kecik Batang Merbau ditahan curi motosikal
Oleh ROHANA MOHD. NAWI

18 Januari 2023, 6:42 pm
TANAH MERAH – Tiga anggota kumpulan Geng Kecik Batang Merbau dicekup selepas dipercayai terlibat dalam kegiatan mencuri empat buah motosikal dalam tiga serbuan berasingan di Kampung Air Laka, Batang Merbau di sini minggu lalu.
Kesemua suspek yang berusia 23 hingga 29 tahun itu diberkas selepas polis menahan salah seorang daripada mereka di tepi jalan kira-kira pukul 2.30 pagi pada 10 Januari lalu.
Ketua Polis Daerah Tanah Merah, Superintendan Mohd. Haki Hasbullah berkata, siasatan mendapati, suspek pertama mengaku mencuri empat buah motosikal iaitu dua jenis Honda EX5 dan dua buah lagi Yamaha 125Z di kawasan Batang Merbau di sini selain di Kuantan, Pahang.
Menurutnya, selepas soal siasat terhadap suspek, polis menjalankan serbuan sebelum menahan dua lagi suspek yang dipercayai terlibat dalam kes itu keesokan harinya.
“Polis berjaya merampas empat buah motosikal termasuk sebuah motosikal yang dilaporkan hilang di Kuantan baru-baru ini.
“Ketiga-tiga suspek dipercayai aktif menjalankan kegiatan curi motosikal sejak sebulan lalu. Motosikal yang dicuri dijual pada harga RM1500 hingga RM2,000,” katanya pada sidang akhbar di Ibu Pejabat Polis Daerah (IPD) Tanah Merah di sini hari ini.

Mengulas lanjut, Mohd. Haki berkata, hasil semakam mendapati, suspek berusia 27 dan 29 tahun masing-masing mempunyai rekod lampau berkait kes dadah.
Katanya, salah seorang daripada suspek akan dihantar ke Kuantan untuk siasatan lanjut berhubung kes itu.
Tambahnya, kesemua suspek masih ditahan reman selama tujuh hari yang berakhir hari ini untuk siaatan lanjut mengikut Seksyen 379A Kanun Keseksaan kerana mencuri kenderaan bermotor dan Seksyen 29(1) Akta Kesalahan Kecil 1955. – KOSMO! ONLINE


[VIDEO] Pasangan kekasih terkejut lihat polis, pecut lebih 70km
Oleh KHAIRUL MOHD. ALI

18 Januari 2023, 6:21 pm
JOHOR BAHRU – Sepasang kekasih yang dipercayai sedang berdua-duaan dalam sebuah kereta jenis Proton Persona ditahan selepas terlibat dalam insiden dikejar polis di lebuh raya di negeri ini.
Ketua Polis Daerah Johor Bahru Selatan, Asisten Komisioner Raub Selamat berkata, video berdurasi 1 minit 15 saat itu tular di media sosial hari ini.
Siasatan mendapati kejadian berlaku pada pukul 11.30 malam semalam.
“Ketika kejadian anggota sedang membuat rondaan cegah jenayah di kawasan rekreasi Adda Height, Johor Bahru sebelum mendapati sebuah kereta diletakkan dalam keadaan mencurigakan.
“Semasa mahu membuat pemeriksaan, suspek mengundurkan kenderaan dan merempuh kereta peronda polis sebelum cuba melarikan diri.
“Tindakan suspek melarikan diri dikejar sehingga 10 buah kenderaan peronda polis dari Ibu Pejabat Polis Daerah (IPD) Johor Bahru Selatan dan Johor Bahru Utara,” katanya dalam kenyataan di sini hari ini.

Raub berkata, suspek berjaya ditahan di Kilometer 76.6, Lebuh Raya Utara Selatan sekitar Ayer Hitam setelah cuba melarikan diri sejauh lebih 70 kilometer.
“Suspek merupakan pemandu lelaki berusia 20 tahun dan remaja perempuan berusia 18 tahun. Kedua-duanya warga tempatan. Polis merampas telefon bimbit dan wang RM168,” ujarnya.
Soal siasat mendapati dua suspek itu melarikan diri selepas terkejut apabila melihat kenderaan peronda polis. Mereka direman empat hari dan kes disiasat mengikut Seksyen 186 Kanun Keseksaan dan Seksyen 42 Akta Pengangkutan Jalan 1987. – KOSMO! ONLINE

View this post on Instagram

A post shared by Kosmo! Online | Akaun Rasmi (@kosmo_online)


4 juta kenderaan dijangka masuk Johor sempena Tahun Baharu Cina
Oleh MOHAMAD FAIZAL HASHIM

18 Januari 2023, 6:47 pm
JOHOR BAHRU – Lebih empat juta kenderaan dijangka masuk ke negeri ini sempena sambutan Tahun Baharu Cina tahun ini bermula Jumaat hingga Selasa depan.
Timbalan Pengarah Jabatan Pengangkutan Jalan (JPJ) Johor, Mohd. Edir Sanip berkata, pertambahan kenderaan itu dapat dilihat di pintu masuk utama negeri ini seperti di Lebuh Raya Utara Selatan (PLUS) termasuk di Plaza Tol Kempas dan Plaza Tol Skudai serta di Tambak Johor.
Beliau berkata, pihaknya akan melaksanakan operasi dan penguatkuasaan dengan menggandakan penugasan keanggotaan di seluruh negeri ini sepanjang musim perayaan.
“Bagi memastikan kelancaran operasi, seramai 170 pegawai dan anggota dari semua bahagian termasuk enam cawangan, enam stesen penguat kuasa dan dua stesen kawalan sempadan untuk bersama turun padang,” katanya selepas majlis Pelancaran Operasi Tahun Baharu Cina 2023 di Plaza Tol Kempas, di sini hari ini.
Mohd. Edir berkata, mobiliti operasi pada musim perayaan ini melibatkan sebanyak 33 buah kenderaan penguatkuasaan dan sembilan motosikal yang digerakkan untuk membuat rondaan dan pemantauan sepanjang operasi bermula Jumaat ini hingga 27 Januari ini.
Tambahnya, JPJ Johor juga akan memberi tumpuan kepada 45 kawasan titik panas yang kerap berlakunya kemalangan jalan raya, majoritinya berada di kawasan Johor Bahru.

“Pengoperasian yang dijalankan JPJ Johor memberi tumpuan kepada tujuh kesalahan utama antaranya tidak mematuhi had laju, memandu di lorong kecemasan, tidak memakai topi keledar dan menggunakan telefon bimbit ketika memandu. – KOSMO! ONLINE


Piala Dunia: Arul pilih Shahmie ganti Shahril
Oleh MUHAMMAD ZUHAILY BADLISHAH

18 Januari 2023, 6:38 pm
BHUBANESWAR – Penyerang muda berusia 20 tahun, Shahmie Irfan Suhaimi mendapat ‘durian runtuh’ apabila dipilih ketua jurulatih skuad hoki negara, A. Arul Selvaraj menggantikan tempat Muhammad Shahril Saabah.
Arul memilih Shahmie berbanding seorang lagi pemain simpanan, Tengku Nasrul Ikmal Tengku Abd. Rahim dalam barisan 18 negara untuk aksi terakhir Kumpulan C menentang New Zealand di Stadium Kalinga petang esok.
Khidmat Shahril, 28, terpaksa diketepikan selepas penyerang dengan 150 kaps antarabangsa itu mengalami kecederaan hamstring kaki kiri ketika menewaskan Chile 3-2 di Stadium Hoki Birsa Munda, Rourkela kelmarin.
SHAHRIL duduk di tepi padang memerhatikan rakan sepasukan menjalani sesi latihan akhir sebelum bertemu New Zealand di Stadium Kalinga esok. – FARIZ RUSADIO
“Saya sudah membuat keputusan dan memilih Shahmie menggantikan tempat Shahril yang mengalami kecederaan,” kata Arul selepas tamat sesi latihan di Stadium Kalinga sebentar tadi.
Ia bermakna Shahmie yang berasal dari Negeri Sembilan, bakal membuat debut antarabangsa dalam kariernya bersama skuad senior apabila turun menentang The Black Sticks petang esok.
Kemenangan ke atas New Zealand amat penting kerana ia boleh menjamin kedudukan kedua buat skuad negara dalam saingan Kumpulan C sebelum melangkah ke pusingan cross over pada Ahad ini. – KOSMO! ONLINE


Capital A sasar buka 21 landasan MRO menjelang 2024
Oleh KHAIRUL MOHD. ALI

18 Januari 2023, 6:28 pm
KULAI – Asia Digital Engineering (ADE) yang merupakan cabang kejuruteraan Capital A (dahulunya AirAsia Group Berhad) bercadang untuk menambah kemudahan Penyelenggaraan, Pembaikan dan Baik Pulih (MRO) kepada 21 landasan menjelang 2024.
Ketua Pegawai Eksekutif ADE, Mahesh Kumar berkata, ketika ini pihaknya memiliki tujuh landasan MRO iaitu satu di Lapangan Terbang Antarabangsa Kuala Lumpur (KLIA), empat di Subang dan dua di Senai.
Menurut beliau, pembukaan dua landasan MRO di Lapangan Terbang Antarabangsa Senai hari ini memberi akses mudah kepada negara-negara yang berkembang pesat di Asia Pasifik kerana lokasi yang strategik.
“ADE melihat pembangunan ini sebagai peluang keemasan untuk mengembangkan kehadiran dan kepakaran kami dalam sektor MRO, terutamanya dalam membawa lebih banyak pelaburan asing ke negeri dan negara ini melalui industri aeroangkasa.
“Sejajar dengan visi ADE untuk memupuk bakat dan komuniti, kami juga akan mengembangkan fungsi kemudahan ini sebagai pusat latihan untuk ahli profesional penerbangan dan pelajar kejuruteraan aeroangkasa di seluruh negara dan rantau ini.
“Kami percaya pelaburan kepada kakitangan kami dan komuniti adalah cara terbaik untuk mengembangkan syarikat ini,” katanya selepas Majlis Perasmian Fasiliti ADE di Lapangan Terbang Antarabangsa Senai hari ini.

Berkenan berangkat menyempurnakan majlis, Tunku Mahkota Johor, Tunku Ismail Sultan Ibrahim. Turut hadir, Menteri Besar, Datuk Onn Hafiz Ghazi.
Sementara itu, Ketua Pegawai Eksekutif Capital A, Tan Sri Tony Fernandes memberitahu, pelancaran dua landasan itu bertujuan mengukuh kedudukan syarikatnya dalam menawarkan perkhidmatan MRO terbaik dengan kecekapan tinggi untuk rantau ini.
Menurut beliau, ADE akan meletakkan Johor dan Malaysia sebagai penyedia perkhidmatan MRO terkemuka dunia untuk AirAsia dan syarikat penerbangan di rantau ini.
Hangar seluas 5,000 meter persegi tersebut dibina di atas kawasan seluas 107.4 ekar di Zon Perindustrian Bebas Lapangan Terbang Senai (SAFIZ). Ia merupakan kemudahan MRO pertama di Lapangan Terbang Antarabangsa Senai dan kemudahan MRO ketiga milik ADE. – KOSMO! ONLINE


Mayat lelaki dikerat tujuh disahkan warga asing
Oleh TUAN NURHIDAYAH TUAN AB.GHANI

18 Januari 2023, 6:14 pm
SUNGAI BULOH – Polis mengesahkan mayat yang ditemui dalam keadaan dikerat tujuh dan disumbat dalam bagasi di Kilometer (KM) 447 Lebuh Raya Utara Selatan di sini semalam merupakan lelaki warga asing.
Ketua Polis Daerah Sungai Buloh, Superintendan Shafa’aton Abu Bakar berkata, bedah siasat dilakukan di Hospital Sungai Buloh juga mendapati punca kematian disebabkan dipukul dengan objek tumpul serta senjata tajam.
“Kami masih menjalankan siasatan lanjut untuk mengenal pasti identiti mangsa.
“Susulan penemuan mayat itu, polis memanggil seorang saksi untuk dirakam percakapan,” katanya dalam kenyataan hari ini.
Shafa’aton berkata, saksi itu merupakan individu yang menjumpai bagasi tersebut pada hari kejadian.
Semalam Kosmo! Online melaporkan polis menerima panggilan berkaitan penemuan mayat lelaki dewasa pada pukul 11.44 pagi daripada orang awam.

Siasatan awal di lokasi mendapati satu badan manusia dijumpai tanpa kaki, tangan dan kepala.
“Mayat dipotong dari bahagian pinggang ke atas dan tiada dokumen pengenalan diri.
“Kertas siasatan telah dibuka dan siasatan dijalankan di bawah Seksyen 302 Kanun Keseksaan iaitu kesalahan membunuh,” jelasnya. – KOSMO! ONLINE


Mahkamah: Buruh perkosa adik perempuan dipenjara 10 tahun
Oleh TENGKU DANISH BAHRI TENGKU YUSOFF

18 Januari 2023, 6:36 pm
KUALA TERENGGANU – Perbuatan serakah seorang buruh memperkosa adik perempuannya sebanyak dua kali tahun lalu berbalas apabila dia dihukum penjara 10 tahun oleh Mahkamah Sesyen di sini hari ini.
Hakim Nooriah Osman memerintahkan hukuman tersebut selepas tertuduh berusia 19 tahun membuat pengakuan bersalah.
Berdasarkan pertuduhan pertama, remaja lelaki tersebut didakwa memperkosa adik perempuan kandungnya berusia 15 tahun di sebuah rumah di daerah Kuala Nerus antara pukul 2 sehingga 3 petang pada Mei tahun lalu.
Bagi kesalahan itu, tertuduh dijatuhkan hukuman penjara lapan tahun mengikut Seksyen 91(1)(h) Akta Kanak-Kanak 2001.
Tertuduh didakwa mengulangi perbuatan terkutuk tersebut terhadap adik perempuan kandungnya di lokasi sama pada pukul 3.30 petang. 5 November lalu.
Dia dijatuhi hukuman penjara 10 tahun dan 10 sebatan mengikut Seksyen 376(3) Kanun Keseksaan bagi pertuduhan kedua berkenaan.

Mahkamah memerintahkan remaja lelaki berkenaan menjalani hukuman bagi kedua-dua pertuduhan tersebut secara serentak bermula tarikh dia ditangkap pada 9 Disember lalu.
Pendakwaan dikendalikan Timbalan Pendakwaraya Intan Nor Hilwani Mat Rifin manakala tertuduh pula tidak diwakili peguam. – KOSMO! ONLINE


Dua lelaki Rohingya maut kemalangan
Oleh NORLIA RAMLI

18 Januari 2023, 5:24 pm
BALING – Dua lelaki Rohingya maut selepas motosikal dinaiki mereka merempuh sebuah lori dalam kejadian di hadapan Masjid Titi Teduri di sini hari ini.
Dalam kejadian kira-kira pukul 8.25 pagi itu, mangsa dikenali sebagai Abdul Rokim Abul Kalam, 29, dan rakannya, Nozir Ahmed Ali Ahmed, 62, maut di tempat kejadian.
Ketua Polis Daerah Baling, Superintendan Shamsudin Mamat berkata, siasatan awal mendapati dua mangsa terbabit dalam perjalanan dari arah Baling ke Kupang.
“Sebaik sampai di tempat kejadian, sebuah lori jenis Daihatsu dipandu lelaki berusia 26 tahun keluar dari simpang di sebelah kiri jalan.
“Akibat tindakan pemandu lori itu, Abdul Rokim yang menunggang motosikal tidak sempat mengelak lalu terlanggar sisi hadapan sebelah kanan lori,” katanya di sini hari ini.
Shamsudin berkata, kedua-dua mangsa yang mengalami kecederaan parah pada anggota badan meninggal dunia di tempat kejadian.

“Mayat kedua-dua mangsa dihantar ke Unit Forensik Hospital Kulim untuk dibedah siasat,” ujarnya.
Tambahnya, kes disiasat di bawah Seksyen 41(1) Akta Pengangkutan Jalan 1987. – KOSMO! ONLINE


Bekas tentera dicekup tetak pegawai polis
Oleh ROHANA MOHD. NAWI

18 Januari 2023, 5:07 pm
TANAH MERAH – Seorang bekas tentera yang merupakan suspek kes penagihan dadah diberkas selepas menetak seorang pegawai polis sehingga cedera dalam serbuan di rumahnya di Kampung Batu Gajah di sini kelmarin.
Dalam kejadian kira-kira pukul 9.30 malam itu, pegawai polis berpangkat Inspektor berusia 30 tahun menerima lima jahitan pada bahagian belakang tapak tangan kiri dan bahunya selepas dirawat di Hospital Tanah Merah di sini.
Ketua Polis Daerah Tanah Merah, Superintendan Mohd. Haki Hasbullah berkata, sebelum kejadian, suspek yang berusia 40 tahun itu dipercayai telah menyerang empat anggota Agensi Anti Dadah Kebangsaan (AADK) ketika melakukan serbuan di rumahnya.
Menurutnya, lelaki itu bertindak menetak di bahagian bonet dan bahagian sisi pintu belakang sebuah van AADK dengan menggunakan dua bilah parang panjang kira-kira pukul 10.30 pagi pada hari yang sama.
“Ekoran daripada insiden itu, sepasukan pegawai dan anggota polis telah melakukan serbuan kira-kira 11 jam kemudian selepas menerima laporan daripada pihak AADK.
“Suspek dikatakan bertindak agresif sambil memegang dua bilah parang panjang semasa serbuan dijalankan. Selepas menetak pegawai polis, lelaki itu akhirnya berjaya ditahan.

“Suspek dipercayai berada di bawah pengaruh dadah jenis methamphetamine semasa ditahan,” katanya pada sidang akhbar di Ibu Pejabat Polis Daerah (IPD) Tanah Merah di sini hari ini.
Mengulas lanjut, Mohd. Haki berkata, semakan mendapati, suspek yang merupakan seorang duda telah dibuang kerja tiga tahun lalu selain mempunyai lima rekod lampau bersabit kes jenayah dan dadah.
Katanya, suspek ditahan reman selama empat hari bermula semalam untuk siasatan lanjut mengikut Seksyen 186 Kanun Keseksaan, Seksyen 506, Seksyen 427 dan Seksyen 332 kanun sama. – KOSMO! ONLINE


Ribut petir di Sabah, Sarawak sehingga malam ini
Oleh FLORINA DERIS

18 Januari 2023, 5:40 pm
PETALING JAYA – Jabatan Metorologi Malaysia (MetMalaysia) mengeluarkan Amaran Ribut Petir melibatkan wilayah Sabah dan Sarawak sehingga malam ini.
Menerusi kenyataan dikeluarkan oleh MetMalaysia, ribut petir, hujan lebat dan angin kencang dijangka melanda beberapa daerah di Sabah dan Sarawak.
“Di Sarawak, kawasan-kawasan yang terlibat meliputi daerah Betong (Saratok dan Kabong), Sarikei (Sarikei dan Meradong), Sibu (Sibu) dan Mukah (Tanjung Manis, Daro dan Matu).
“Manakala, bagi wilayah Sabah pula melibatkan kawasan Pedalaman (Kuala Penyu dan Beaufort), Pantai Barat (Papar, Putatan, Penampang, Kota Kinabalu dan Tuaran), dan Tawau (Lahad Datu),” jelasnya dalam satu kenyataan hari ini.
Menurut MetMalaysia, cuaca buruk dijangka akan berterusan sehingga pukul 7 malam ini.
Sehubungan itu, orang ramai diminta sentiasa merujuk laman web rasmi www.met.gov.my, semua media sosial Jabatan dan aplikasi myCuaca bagi mendapatkan maklumat terkini dan sahih. – KOSMO! ONLINE


Wabak ASF: Karkas babi ditanam jauh dari rumah penduduk
Oleh SAFINA RAMLI

18 Januari 2023, 5:56 pm
GEORGE TOWN – Tanah-tanah milik Perbadanan Pembangunan Pulau Pinang (PDC) yang masih belum dibangunkan akan digunakan untuk menanam karkas babi yang dijangkiti wabak demam babi afrika (ASF).
Ketua Menteri, Chow Kon Yeow berkata, lokasi penanaman karkas babi itu juga jauh daripada penempatan penduduk bagi mengurangkan impak terhadap orang ramai.
“Kita ada kerjasama dengan PDC dan PDC memang ada tanah yang masih belum sedia untuk dijual, jadi kita cari tanah yang sesuai untuk ditanam karkas babi ini.
“Cara begini diharapkan kurangkan impak kepada alam sekitar, kalau kita nampak di tepi jalan ada pegawai yang memakai pakaian peralatan pelindung diri (PPE) jangan risau kerana mereka sedang menjalankan tugas,” katanya selepas sidang media di Komtar, di sini hari ini.
Jumaat lalu, Pulau Pinang mengisytiharkan wabak ASF sebagai ‘bencana’ selepas lebih 25,000 babi dijangkiti ASF dan setakat ini 11 buah ladang dikesan positif wabak berkenaan.
Setakat semalam, kira-kira 4,000 ekor babi dari tiga buah ladang telah dimusnahkan sepenuhnya dan pemusnahan babi di ladang-ladang yang sah dijangkiti akan dilaksanakan secara berperingkat.

Pemusnahan babi itu dilakukan menggunakan kaedah gas CO2 (Kepekatan Tinggi) yang mengikut garis panduan Kod Amalan Kebajikan Haiwan – Pengurusan Pembuangan Haiwan.
Berdasarkan data bancian Jabatan Perkhidmatan Veterinar (JPV) negeri terdapat 124 ladang ternakan babi di Pulau Pinang membabitkan jumlah keseluruhan 267,348 ekor babi.
Menurut Kon Yeow, cara pembakaran babi yang dijangkiti tidak sesuai dijalankan memandangkan jumlah babi yang dikesan dijangkiti ASF adalah banyak.
Dalam pada itu, Kon Yeow berkata, bekalan babi untuk kegunaan penduduk di Pulau Pinang masih mencukupi walaupun terdapat ladang yang terjejas akibat wabak ASF.
“Kita adalah pengeksport babi, memang ada sedikit terjejas (eksport) akibat wabak ini kerana kita tidak boleh bawa keluar babi ini.
“Namun untuk kegunaan tempatan masih mencukupi kerana kita ada lebihan bekalan buat masa ini,” tambahnya. -KOSMO! ONLINE


Syed Saddiq tak bagi peluang, netizen kasihan Amelia
Oleh KOSMO!

18 Januari 2023, 5:46 pm
PETALING JAYA – Gelagat Presiden Parti Ikatan Demokratik Malaysia (MUDA), Syed Saddiq Syed Abdul Rahman dan pelakon, Amelia Henderson bermain badminton mencuri perhatian netizen.
Menerusi perkongsian video di Instagram Ahli Parlimen Muar itu, Syed Saddiq seakan mengawal permainan seorang diri.
Malah, kewujudan Amelia di gelanggang membuatkan ramai terhibur kerana dia langsung tidak berjaya membuat sebarang pukulan ketika permainan berlangsung.
Menjengah ke ruangan komen, ramai yang menyifatkan Syed Saddiq tidak sesuai bermain secara beregu kerana mudah lupakan rakan pasukannya.
“YB lupa dia main dengan pasangan, semua dia yang nak pukul, kesian pula tengok Amelia menunggu sebelah,” kata Amira.
“YB jangan macam itu depan awek (Amelia), jarang lelaki nak menang kalau depan perempuan. Walaupun boleh, buat-buat sahaja tak boleh sahaja lepas ini,” seloroh Ikmal Norahim.

Terdahulu, ramai yang mentertawakan cara permainan Syed Saddiq kerana beliau dianggap ‘kekok’ ketika sedang beraksi dalam gelanggang badminton.
Bagaimanapun, Syed Saddiq tidak terasa dengan komen segelintir netizen, malah menganggap ia sekadar gurauan semata-mata. – KOSMO! ONLINE


Pemasangan kerusi bernombor di Stadium Paroi bermula Mac 2023
Oleh ZAKKINA WATI AHMAD TARMIZI

18 Januari 2023, 5:36 pm
SEREMBAN – Kerajaan Negeri Sembilan akan memasang kerusi bernombor di tempat duduk penonton di Stadium Tuanku Abdul Rahman, Paroi di sini bermula bulan Mac depan.
Pengerusi Jawatankuasa Bertindak Pembangunan Belia dan Sukan negeri, Datuk Mohamad Taufek Abdul Ghani berkata, kemudahan tersebut selain memberikan keselesaan kepada penonton membolehkan stadium berkenaan menganjurkan pelbagai kejohanan dan pertandingan antarabangsa.
“Ia melalui pinjaman mudah oleh kerajaan negeri kepada pihak bertanggungjawab iaitu Majlis Bandaraya Seremban (MBS) dengan peruntukan RM1.2 juta. Stadium ini akan dinaik taraf kerusi bernombor seperti di Stadium Nasional, Bukit Jalil, Kuala Lumpur dan Stadium Sultan Ibrahim, Johor.
“Ia adalah satu syarat bagi menjadikan stadium ini menjadi lokasi diiktiraf antarabangsa, jadi stadium ini perlu berada di tahap terbaik. Dijangka penukaran kerusi akan bermula dalam tempoh tiga bulan daripada sekarang yang menelan belanja RM1.2 juta,” katanya.
Beliau berkata demikian kepada pemberita dalam sidang media mempromosikan Kejuaraan Silat Terbuka Kebangsaan Piala Exco Belia dan Sukan Negeri Sembilan 2023 di Wisma Negeri di sini hari ini.
Menurut Mohamad Taufek, dengan peruntukan sebanyak RM1.2 juta itu, ia dijangka dapat memasang sebanyak 30,000 kerusi bernombor di stadium berkenaan.

“Bagaimanapun, jika mencukupi, kami akan menukar kesemuanya kepada kerusi bernombor di stadium yang dianggarkan boleh memuatkan sehingga 45,000 penonton dalam satu-satu masa itu,” katanya.
Dalam pada itu, beliau memaklumkan telah mengadakan pertemuan dengan Menteri Belia dan Sukan, Hannah Yeoh, semalam dan menyampaikan hasrat bagi menukar rumput sedia ada di Stadium Tuanku Abdul Rahman, Paroi kepada rumput jenis Zeon Zoysia.
“Semalam saya bermesyuarat dengan Hannah Yeoh, kerajaan Persekutuan melalui Kementerian Belia dan Sukan (KBS) telah bersetuju membantu kerajaan negeri untuk menukar jenis rumput yang sedia ada di stadium di negeri ini.
“Rumput itu dikenali jenis Zeon Zoysia yang tahan lasak dengan cuaca hujan dan tahan panas. Tawaran yang diberikan KBS adalah dengan membantu sebanyak 50 peratus kos penukaran rumput manakala 50 peratus lagi ditanggung oleh kerajaan negeri,” katanya.
Sementara itu, Mohamad Taufek berkata, sebanyak 83 pasukan yang melibatkan seramai 1,500 orang pesilat akan menyertai Kejuaraan Silat Terbuka Kebangsaan Piala Exco Belia dan Sukan Negeri Sembilan 2023 yang bakal berlangsung di Centre Court, Paroi bermula 27 hingga 29 Januari ini.
“Terdapat tujuh kategori yang menampilkan pesilat seawal usia enam tahun hingga 21 tahun. Juara keseluruhan akan membawa piala dan wang tunai sebanyak RM3,000 selain turut menampilkan tujuh piala keseluruan mengikut kategori,” katanya.


KPWKM bincang keperluan pendidikan seksual
Oleh KAMARIAH KHALIDI

18 Januari 2023, 5:30 pm
PUTRAJAYA- Kementerian Pembangunan Wanita, Keluarga dan Masyarakat (KPWKM) akan mengadakan satu mesyuarat koordinasi bersama kementerian-kementerian berkaitan mengenai keperluan pendidikan seksual dalam kalangan kanak-kanak selepas sambutan Tahun Baharu Cina.
Menterinya, Datuk Seri Nancy Shukri berkata, mesyuarat koordinasi tersebut diadakan supaya setiap kementerian dapat memainkan peranan masing-masing dalam isu berkenaan.
“Bukan sahaja Kementerian Pendidikan (KPM), kita juga mahu bawa Kementerian Kesihatan, Kementerian Perpaduan dan Kementerian Pembangunan Kerajaan Tempatan kerana kita perlu ada sebuah ekosistem di dalam komuniti dan mungkin (libatkan) Menteri di Jabatan Perdana Menteri (Hal Ehwal Agama) dan Kementerian Belia dan Sukan.
“Ini kerana (pendidikan seksual) tidak seharusnya dipertanggungjawabkan ke atas kita sahaja, sebab itu kita perlukan mesyuarat koordinasi seperti ini supaya kementerian serta masyarakat (dapat bekerjasama),” katanya.
Nancy berkata demikian kepada pemberita ketika ditanya mengenai keperluan pendidikan seksual dalam kalangan kanak-kanak selepas sesi Town Hall Perkhidmatan Kanak-Kanak (Pemeliharaan dan Perlindungan) Jabatan Kebajikan Masyarakat (JKM) Tahun 2023 di sini hari ini.
Sementara itu, menerusi ucapannya, Nancy berkata, sehingga November tahun lalu, kementerian melalui JKM telah mengendalikan sebanyak 5,572 kes melibatkan penderaan dan pengabaian.

Menurut Nancy, kes-kes tersebut membabitkan penderaan fizikal, seksual, emosi serta pengabaian yang dikendalikan oleh pegawai pelindung di bawah Akta Kanak-Kanak 2001.
“Saya menyeru kepada semua pegawai JKM serta warga KPWKM supaya sentiasa memantau isu-isu kanak-kanak yang telah berlaku di media sosial dan anggaplah mereka ini seperti anak sendiri.
“Kita semua juga berupaya untuk menjadi duta untuk JKM, supaya rakyat tahu dan faham akan tugasan dan tanggungjawab kita sebagai pegawai JKM terutamanya mereka yang bertugas di lapangan,” ujarnya.- KOSMO! ONLINE


I love you. Tamat – Pengakuan cinta Nad buat Ungku?
Oleh HANISAH SELAMAT

18 Januari 2023, 5:28 pm
PETALING JAYA – “Kita akan ‘stay forever and ever’ (kekal selama-lamanya). ‘I love you’ (saya cintakan kamu). Tamat”.
Demikian perkongsian pelakon Nad Zainal dalam Instagram yang memaparkan sekeping gambar bersama Ungku Ismail, aktor juga lelaki paling rapat dengannya ketika ini.
Difahamkan, kapsyen tersebut merujuk kepada episod penutup drama bersiri Cina Buta gandingan mereka yang berakhir malam tadi, namun di sebalik yang tersurat, luahan tersebut barangkali serampang dua mata, simbolik realiti hubungan mereka yang membiak.
Secara tidak langsung, ungkapan tersebut juga seumpama cerminan isi hati Nad buat pelakon tinggi lampai itu.
Sejak beberapa hari lalu, memang ibu tunggal dua cahaya mata itu kerap mempromosikan Cina Buta di laman sosial menjelang episod akhir drama tersebut.
Malah pengikut drama Cina Buta sedia maklum mengenai hantaran berkenaan sebagai sebahagian daripada perkongsian daripada apresiasi terhadap hasil kerjanya, namun tidak kurang juga yang mendoakan jodoh mereka.

“Saya harap anda berdua kahwin betul-betul nanti di dalam dunia realiti,” komen seorang pengikutnya.
Keintiman pasangan pelakon itu bukan lagi rahsia selepas Ungku Ismail dilihat setia di sisi Nad sepanjang aktres berusia 33 tahun itu berada dalam situasi kesihatan yang memburuk akibat masalah paru-paru pada November lalu.
Lebih sebulan dalam pemantauan pakar di Unit Rawatan Rapi (ICU), bintang Teman Lelaki Upahan itu turut diberi tanggungjawab oleh keluarga Nad untuk berkongsi perkembangan kesihatannya.
Begitupun, ketika itu Ungku Ismail yang terlebih dulu mengakui keakraban meminta orang ramai lebih fokus dan mendoakan keadaan Nad kembali pulih selepas ditidurkan.
Hampir sebulan di hospital, Nad yang sudah dibenarkan pulang ke rumah pada bulan lalu sempat membuat sesi langsung dalam TikTok dan tidak ketinggalan menyatakan penghargaan kepada Ungku Ismail yang banyak memberi semangat sepanjang dia bertarung nyawa.
“Cukup saya cakap waktu ini dia rapat dengan saya dan saya hargainya. Saya tak nak jawab lebih-lebih. Dia banyak membantu dan beri semangat kepada saya,” katanya.
Sementara itu, sebelum ini Ungku Ismail, 37, mendedahkan hubungan rapat mereka mula terjalin selepas terlibat dalam drama Cina Buta arahan Shahrulezad Mohameddin.
Drama bersiri 18 episod yang bersiaran di Astro Ria bermula 19 Disember lalu menyaksikan Nad membawakan watak Mia yang tidak mengetahui terbabit dalam perkahwinan cina buta yang dirancang bekas suaminya, Sharnaz (Ungku Ismail). – KOSMO! ONLINE


[VIDEO] Penunggang motosikal cuai, kanak-kanak tercampak atas raya
Oleh KOSMO!

18 Januari 2023, 6:05 pm
PETALING JAYA – Seorang penunggang motosikal dikecam kerana diangggap menunggang dengan cuai sehingga menyebabkan seorang kanak-kanak tercampak ke jalan raya.
Kejadian itu dirakam kamera papan pemuka sebuah kereta dan dipercayai berlaku di Sri Petaling, Selangor.
Dalam video itu, motosikal yang ditunggang lelaki terbabit dipercayai hilang kawalan.
Kanak-kanak yang membonceng bersama tercampak dan berguling di atas jalan manakala penunggang serta motosikal tersebut merempuh penghadang jalan.
Orang awam yang berada di lokasi bertindak pantas menyelamatkan kanak-kanak itu yang sedang menangis.
Bagaimanapun, penunggang motosikal dan kanak-kanak itu selamat serta tidak mengalami kecederaan serius.

Tinjauan Kosmo! di ruangan komen mendapati ramai netizen mengecam penunggang motosikal yang didakwa cuai serta mengundang bahaya terhadap kanak-kanak tersebut.
“Bapa itu okey atau tidak? macam bawa motosikal senget ke tepi sahaja. Kadang-kadang kita tidak tahu kalau penunggang motosikal tiba-tiba tidak sihat. Mungkin bukan sengaja, harap baik-baik sahaja,” komen Lina Shazwani.
“Selalu nampak anak-anak kecil dibawa baik motosikal, bayi pun ada. Perlu ada undang-undang yang lebih ketat di mana kalau bawah umur tertentu tidak boleh dibawa naik motosikal,” komen seorang pengguna yang lain pula. – KOSMO! ONLINE


Tahun Baharu Cina: Operasi Pasar Besar Seremban dilanjutkan
Oleh ZAKKINA WATI AHMAD TARMIZI

18 Januari 2023, 5:51 pm
SEREMBAN – Operasi perniagaan di Pasar Besar Seremban akan dilanjutkan sehingga pukul 12 malam pada malam perayaan sambutan Tahun Baharu Cina, Sabtu ini.
Menteri Besar, Datuk Seri Aminuddin Harun berkata, ia bagi mengelakkan kesesakan di pasar berkenaan bagi membolehkan masyarakat berbelanja.
“Operasi Pasar Besar Seremban akan dilanjutkan sehingga pukul 12 malam bagi mengelakkan kesesakan di pasar tersebut. Mereka boleh mengambil peluang untuk berbelanja lebih lama.
“Ini merupakan kali pertama dan diluluskan melalui Majlis Bandaraya Seremban (MBS) dan Pengerusi Kesejahteraan Bandar, Perumahan, Kerajaan Tempatan dan Kampung Baru negeri, Teo Kok Seong akan menanggung kos permit pada jualan pada malam Tahun Baharu Cina itu,” katanya kepada pemberita selepas mempengerusikan Mesyuarat Mingguan Exco di Wisma Negeri di sini hari ini.
Aminuddin dalam pada itu memaklumkan, pihak kerajaan negeri juga tidak menolak kemungkinan untuk melanjutkan operasi pasar utama berkenaan pada hari perayaan yang lain.
“Kerajaan negeri mengambil kira juga perayaan lain selepas ini seperti sambutan perayaan Hari Raya Aidilfitri dan sebagainya,” katanya lagi. – KOSMO! ONLINE


Lelaki didenda RM10,000, penjara 10 hari rasuah koperal polis
Oleh ISWAN SHAFIQ ISA

18 Januari 2023, 4:49 pm
SEBERANG PERAI – Gara-gara memberi suapan sebanyak RM200 kepada seorang anggota polis dua tahun lalu, seorang pemandu van kilang menerima padah apabila didenda RM10,000 selepas mengaku bersalah di Mahkamah Sesyen Khas Rasuah di Butterworth, di sini hari ini.
Tertuduh, M. Kalaithasan, 53, yang turut dijatuhkan hukuman penjara selama 10 hari membuat pengakuan itu ketika pertuduhan terhadapnya dibacakan di hadapan Hakim Zulhazmi Abdullah.
Zulhazmi turut memerintahkan agar tertuduh menjalani hukuman penjara selama lima bulan sekiranya gagal membayar denda tersebut.
Mengikut pertuduhan, tertuduh didakwa telah memberi suapan dalam bentuk wang tunai berjumlah RM200 kepada seorang anggota polis berpangkat koperal.
Ia sebagai dorongan untuk anggota polis itu agar tidak menahan dan menyamannya atas kesalahan di bawah Peraturan 16, Peraturan-Peraturan Pencegahan dan Pengawalan Penyakit Berjangkit (Langkah-Langkah di Dalam Kawasan Tempatan Jangkitan) (No3) 2021 iaitu membawa lebih muatan orang melebihi kapasiti yang dibenarkan.
Kesalahan tersebut didakwa dilakukan kira-kira pukul 5.10 petang, pada 28 Jun 2021 di Lorong Perusahaan 4 iaitu berhadapan sebuah kilang di Bukit Tengah, Bukit Mertajam di sini.

Justeru, tertuduh didakwa melakukan satu kesalahan di bawah Seksyen 17 (b) Akta Suruhanjaya Pencegahan Rasuah Malaysia (SPRM) 2009 (Akta 694) dan boleh dihukum di bawah Seksyen 24 akta yang sama.
Difahamkan, tertuduh bagaimanapun membayar denda yang dikenakan terhadapnya bagi mengelakkan daripada dipenjara untuk tempoh yang lebih lama. -KOSMO! ONLINE


Lelaki tawar rantai emas kepada anggota polis didenda RM30,000
Oleh MOHD. RAFIE AZIMI

18 Januari 2023, 4:31 pm
ALOR SETAR – Seorang pekerja pasar raya mini didenda RM30,000 oleh Mahkamah Sesyen di sini hari ini atas pertuduhan menawarkan suapan rantai emas kepada anggota polis pada tahun lalu.
Hakim Rohatul Akmar Abdullah menjatuhkan hukuman itu selepas tertuduh, V. Sancheev, 27, mengaku bersalah atas pertuduhan tersebut.
Rohatul turut memerintahkan tertuduh dipenjara 12 bulan jika gagal menjelaskan denda dikenakan. Tertuduh bagaimanapun membayar denda tersebut.
Mengikut kertas pertuduhan, dia didakwa menawarkan seutas rantai leher emas bernilai lebih RM4,600 kepada seorang anggota polis berpangkat Sub Inspektor dari Bahagian Siasatan Jenayah Narkotik Ibu Pejabat Polis Kontinjen (IPK) Kedah.
Suapan itu didakwa sebagai balasan untuk anggota polis terbabit melepaskannya daripada dikenakan hukuman undang-undang bagi kesalahan memiliki dadah jenis methamphetamine.
Dia didakwa menawarkan suapan tersebut di sebuah hotel dekat Jalan Pintu Sepuluh di sini kira-kira pukul 2 petang, 7 September 2022.- KOSMO! ONLINE


Dua warga Myanmar maut, MPV rempuh lori berhenti tepi jalan
Oleh AIMUNI TUAN LAH

18 Januari 2023, 4:53 pm
GUA MUSANG – Dua warga Myanmar maut manakala dua lagi parah selepas kenderaan pelbagai guna (MPV) yang dinaiki mereka merempuh sebuah lori tiga tan yang berhenti rehat di bahu jalan di Kilometer 16, Jalan Gua Musang-Kuala Lipis berhampiran Lepan Tupai di sini hari ini.
Dalam kejadian kira-kira pukul 6 pagi itu, mangsa, Monir Ahmad Goni Ahmad, 47, yang duduk di tempat duduk penumpang depan dan penumpang belakang dan merupakan seorang wanita, Umar Habibah meninggal dunia di lokasi kejadian.
Ketua Polis Daerah Gua Musang, Superintendan Sik Choon Foo berkata, pemandu MPV jenis Chery Easter itu, Mohammad Alam Nor Alam, 19, dan seorang lagi penumpang, Bibi Aishah, cedera pada bahagian kepala dan patah kaki kanan.
Menurutnya, siasatan awal mendapati, kemalangan berlaku ketika dua lelaki dan dua wanita itu menaiki sebuah MPV sedang dalam perjalanan dari Kuala Lumpur ke Kota Bharu.
Katanya, semasa tiba di lokasi kejadian, kenderaan yang dinaiki kesemua mangsa yang merupakan penjual sayur-sayuran itu dipercayai melanggar belakang sebuah lori yang sedang berhenti di bahu jalan.
“Insiden itu menyebabkan MPV yang dinaiki mereka berpusing di atas jalan sebelum kedua-dua mangsa disahkan meninggal dunia di lokasi kejadian.

“Mayat mangsa dibawa ke Hospital Gua Musang di sini untuk dibedah siasat manakala dua lagi mangsa yang cedera turut menerima rawatan di hospital sama,” katanya dalam satu kenyataan di sini hari ini.
Choon Foo berkata, bagaimanapun, pemandu lori jenis Isuzu berusia 27 tahun bersama kelindannya berusia 17 tahun yang dipercayai sedang berehat di dalam kenderaan tersebut tidak mengalami sebarang kecederaan. – KOSMO! ONLINE


Annuar kongsi gambar kerjakan Umrah
Oleh KOSMO!

18 Januari 2023, 4:24 pm
PETALING JAYA – Bekas Ahli Parlimen Ketereh, Tan Sri Annuar Musa memuat naik gambarnya ketika mengerjakan ibadah Umrah di Mekah hari ini.
Annuar yang juga bekas Menteri Komunikasi dan Multimedia itu turut bersyukur kerana diberi kesihatan yang baik untuk menunaikan ibadah tersebut.
“Alhamdulillah selesai solat di Raudah dan ziarah Rasulullah S.A.W.
“Syukur pada Allah yang telah mengurniakan kesihatan yang baik serta keupayaan mengunjungi tanah haram ini.
“Ampunilah daku, kedua orang tua ku, guru guru ku, sanak saudara serta sahabat handai Muslimin Muslimat sekeliannya. Amiin ya Rabb,” tulisnya di akaun Facebook rasminya hari ini.
Terdahulu, Annuar yang menubuhkan satu pertubuhan bukan kerajaan (NGO) dikenali Muafakat Nasional dengan keahlian mencecah 30,000 telah memulakan penubuhan Perhubungan Negeri dan Kawasan.

Penubuhan Perhubungan Negeri bermula di Sabah pada 5 Febuari nanti serta di susuli Wilayah Persekutuan Kuala Lumpur, Selangor, Negeri Sembilan, Melaka dan lain-lain.
Annuar turut mengumumkan beberapa nama sebagai Pengerusi Perhubungan bagi negeri antaranya Nasrudin Hasan Tantawi bagi Pahang, Jismit Japong (Sabah), Datuk Zuraida Kamarudin (Selangor) serta Justin Jinggot (Sarawak). – KOSMO! ONLINE


Aidit Noh, isteri diganggu sihir pemisah
Oleh HARYATI KARIM

18 Januari 2023, 4:46 pm
KUALA LUMPUR – Rumah tangga pelakon dan model Aidit Noh didakwa sedang berantakan gara-gara tindakannya memadamkan semua gambar isteri, Hanani sekitar Disember lalu.
Di sebalik semua kisah yang digembar-gemburkan itu, Aidit ada rahsia yang selama ini cuba disimpan kemas. Baru sekarang, dia berani membuat pemdedahan bahawa semua itu berpunca daripada sihir pemisah.
Insiden tidak diingini itu berlaky ketika Aidit sedang di lokasi drama bersiri Dosa Seorang Isteri pada tahun lalu.
“Jujurnya, ketika itu hubungan saya dan isteri agak ‘panas’. Ada sahaja yang tidak kena. Saya perasan kami akan bergaduh setiap kali selepas beberapa hari saya muat naik gambar kemesraaan bersama isteri dalam Instaram. Pasti ada saja yang tidak kena.
“Selain itu, kami juga kerap diganggu. Semasa isteri sedang hamil, dia pernah ternampak kelibat saya walhal saya tiada di rumah sebab sedang kerja. Kaki saya juga pernah ditarik ketika sedang tidur,” katanya yang ditemui di set penggambara drama Isteri Halal semalam.
Tidak tahan dengan gangguan dan enggan rumah tangga yang baru berusia setahun lebih itu musnah gara-gara sihir pemisah Aidit mengambil keputusan untuk berubat.

“Saya dan isteri pergi berubat sampai ke Pahang. Ketika berubat pun saya nampak hantu pocong tepi tingkap pandang ke arag saya.
“Ikutkan mesti rasa takut, tetapi kerana terlalu kerap sangat gangguan saya sampai hilang rasa takut.
“Atas nasihat ustaz, saya padam semua gambar isteri dan kurangkan muat naik gambar atau status tentang rumah tangga. Tetapi ramai pula salah sangka kerana beranggapan saya dan isteri sudah tidak sehaluan. Sedangkan, kami diuji dengan hal lain,” katanya lagi.
Selepas berubat, dia dan isteri tidak lagi menerima gangguan. Meskipun tahu identiti pelaku yang tidak berpuas hati dan menghantar sihir pemisah tersebut Aidit mengambil pendekatan enggan memanjang isu berkenaan.
“Jujurnya saya tahu siapa yang buat. Cuma saya tidak mahu panjangkan hal ini. Sekarang saya hanya ambil langkah berjaga-jaga sahaja. Sentiasa jaga ibadah dan kalau rasa tak sedap hati, kita berzikir dan pasang ayat al-Quran di rumah.
“Alhamdulillah, selepas rawatan dan mengikut nasihat ustaz, kami tidak lagi diganggu,” katanya.
Berkongsi tentang karier seninya, kata Aidit dia kini sedang giat menjalani penggambaran bagi drama Isteri Halal yang diadaptasi daripada siri Filipina terkenal Legal Wife.
“Jika segalanya berjalan mengikut jadual, Isteri Halal akan ditayangkan pada Februari depan.
“Dalam drama sebanyak 60 episod ini saya memegang watak seorang suami yang agak jahat sampai saya sendiri geram dengan watak ini.
“Cuma saya tidak sangka sekarang ini begitu hangat dengan kisah rumah tangga, tetapi kerana lakonan saya sedia untuk dikecam,” katanya.
Selain Aidit, Isteri Halal turut dibintangi oleh Uqasha Senrosa, Isyariana, Nazim Othman dan Amylea Azizan.


Terima rasuah bulanan, pengarah bahagian kementerian direman SPRM
Oleh MOHD RIDZAUDDIN ROSLAN

18 Januari 2023, 4:44 pm
PUTRAJAYA- Suruhanjaya Pencegahan Rasuah Malaysia (SPRM) menahan tiga individu termasuk seorang pengarah bahagian berpangkat Datuk ekoran disyaki menerima rasuah daripada kontraktor yang mendapat projek di sebuah kementerian.
Difahamkan, individu terbabit menerima bayaran rasuah secara bulanan dengan jumlah besar daripada kontraktor yang mendapat projek di kementerian tersebut.
Sumber SPRM berkata, selain pengarah bahagian, dua lagi yang ditahan merupakan seorang perunding projek selain seorang pengarah syarikat binaan.
“Kesemua suspek lelaki itu berusia lingkungan 40an ditahan di sekitar Putrajaya dan Ibu Pejabat SPRM Putrajaya antara pukul 11 pagi hingga 9 malam ketika hadir memberi keterangan.
“Wang rasuah itu merupakan bayaran daripada kontraktor-kontraktor yang dilantik oleh kementerian terlibat sebagai balasan untuk mempercepatkan proses bayaran tuntutan, membantu meluluskan Arahan Perubahan Kerja (Variation Order) dan Lanjutan Tempoh Masa (Extension of Time) projek,” katanya di sini tadi.
Menurutnya, suspek juga dipercayai menerima suapan wang secara bulanan selain mendapat sogokan seperti barang-barangan mewah untuk kegunaan peribadi.

Susulan itu, Majistret Irza Zulaikha Rohanuddin membenarkan permohonan reman selama tujuh hari kepada pengarah bahagian tersebut manakala dua lagi suspek direman selama tiga hari bermula hari ini.
Keputusan itu dibuat setelah pihak SPRM membuat permohonan reman di Mahkamah Majistret Putrajaya pagi tadi.
Sementara itu, Pengarah Kanan Bahagian Siasatan SPRM, Datuk Seri Hishamuddin Hashim mengesahkan penahanan dan memaklumkan kes disiasat mengikut Seksyen 17(a) Akta SPRM 2009. – KOSMO! ONLINE


Lantikan politik perlu ada kelayakan berkaitan
Oleh LIYANA RAMLI

18 Januari 2023, 5:02 pm
IPOH – Kerajaan negeri menegaskan lantikan politik di Perak perlu mengikut kelayakan dan kemahiran bagi mengisi jawatan yang ditawarkan.
Menteri Besar Perak, Datuk Seri Saarani Mohamad berkata, seseorang yang dilantik atas lantikan politik perlu ada kelayakan serta kemahiran dengan jawatan berkaitan bukan ahli politik semata-mata.
“Kita tidak mahu diperlihatkan bahawa lantikan politik ini adalah melantik orang politik sahaja. Apa yang penting adalah seperti mana di peringkat persekutuan juga orang yang dilantik ini adalah orang-orang yang mempunyai kelayakan.
“Tidak semestinya orang politik tetapi orang itu adalah orang yang mewakili parti perlu ada kelayakan dan kemahiran dengan jawatan yang diberi,” katanya pada sidang media di Bangunan Perak Darul Ridzuan di sini hari ini. – KOSMO! ONLINE


Kahwin di luar negara: Perlu daftar namun tetap akan didenda
Oleh LIYANA RAMLI

18 Januari 2023, 4:59 pm
IPOH – Pasangan yang memilih berkahwin di luar negara termasuk Thailand akan diiktiraf jika mereka mendaftarkan perkahwinan di negeri ini tetapi tetap akan dikenakan denda.
Menteri Besar Perak yang juga Pengerusi Jawatankuasa Agama Islam negeri, Datuk Seri Saarani Mohamad berkata, tiada masalah jika berkahwin di luar negara cuma perlu didaftarkan dengan Jabatan Agama Islam Perak (JAIPk).
“Tiada masalah cuma perlu berdaftar dengan negeri. Dengan erti kata lain, apabila berkahwin di luar negara dan balik ke Perak kena daftarkan dengan JAIPk tetapi akan ada denda yang dikenakan.
“JAIPk akan ikut keputusan Mahkamah Syariah. Kalau Mahkamah Syariah mengesahkan perkahwinan itu berlaku maka didaftarkan dengan denda,” katanya kepada pemberita selepas menghadiri Majlis Penyerahan Bantuan Program Teduhan Kasih Bangunan Perak Darul Ridzuan di sini hari ini.
Menurut Saarani, nilai denda yang akan dikenakan adalah mengikut keputusan mahkamah iaitu RM1,000 atau enam bulan penjara atau kedua-duanya sekali,” katanya.
Beliau juga berkata, tiada masalah untuk anak-anak hasil dari perkahwinan di luar negara untuk memohon sijil kelahiran jika perkahwinan ibu dan bapa mereka didaftarkan di negeri ini. – KOSMO! ONLINE


Masalah komunikasi punca dakwaan layanan buruk di Hospital Pasir Mas
Oleh MUHAMMAD AYMAN GHAFFA

18 Januari 2023, 4:37 pm
KOTA BHARU – Jabatan Kesihatan Negeri Kelantan (JKNK) memaklumkan bahawa terdapat masalah komunikasi sehingga menyebabkan timbulnya dakwaan pesakit remaja diberikan layanan buruk semasa menerima rawatan di Hospital Pasir Mas (HPM) minggu lalu.
Pengarahnya, Datuk Dr. Zaini Hussin berkata, sehubungan itu pihak HPM akan menjalankan siasatan lanjut dan konsultasi bersama semua pihak terbabit termasuk pesakit dan keluarga.
Katanya, JKNK memandang serius dan akan mengambil tindakan menyeluruh terhadap insiden itu.
“Berdasarkan laporan awal, seorang pesakit lelaki yang berusia 16 tahun menerima rawatan di HPM pada 14 Januari lalu akibat kemalangan jalan raya.
“Diagnosis awal mendapati, mangsa mengalami kecederaan gigi akibat kemalangan motosikal dan rawatan kecemasan di Jabatan Kecemasan HPM telah diberikan,” katanya dalam satu kenyataan hari ini.
Menurut Zaini, kes itu juga telah dirujuk kepada Jabatan Bedah Mulut, Hospital Raja Perempuan Zainab II (HRPZ II) di sini untuk rawatan pakar lanjut dan pesakit telah diberikan janji temu dengan segera.

Terdahulu, tular satu hantaran yang dimuat naik oleh seorang wanita dikenali sebagai Azimah Abdullah Zawawi di Facebook meluahkan rasa tidak berpuas hati dengan layanan dan rawatan diterima anaknya semasa berada di HPM pada Sabtu lalu.
Azimah mendakwa, anak lelakinya telah terlibat dalam kemalangan dan dihantar ke Unit Kecemasan hospital itu untuk mendapatkan rawatan selepas mengalami kecederaan
di muka dan mulut.
“Luka pada mulut anak saya telah dijahit, doktor meminta Adam Mikhail Nor Azrean dibawa pulang walaupun ketika itu dia masih lemah dan mengalami muntah-muntah.
“Saya dan suami merayu supaya anak dimasukkan ke hospital untuk pemantauan kerana keadaannya masih lemah, namun doktor bertugas memberi alasan wad penuh selain menggunakan perkataan yang tidak sepatutnya,” dakwanya.
Azimah memberitahu, dia berkali-kali merayu selain meminta anak dipindahkan HRPZ II memandangkan anak perlu dirujuk ke Pakar Bedah Mulut di hospital yang sama keesokan harinya, namun alasan sama turut diberikan pihak hospital.
Katanya, kecewa dengan situasi itu, dia telah membawa anaknya ke Hospital Universiti Sains Malaysia (HUSM), Kubang Kerian untuk rawatan lanjut. – KOSMO! ONLINE


Puad dakwa Shahidan tumpang semangkuk
Oleh KOSMO!

18 Januari 2023, 4:52 pm
PETALING JAYA – Keputusan Persidangan Agung UMNO 2022 jawatan Presiden dan Timbalan Presiden UMNO tidak akan dipertandingkan dalam pemilihan parti itu terus menjadi pendebatan.
Terbaru, ahli Majlis Kerja Tertinggi (MKT) UMNO, Datuk Seri Puad Zarkhashi menyifatkan Ahli Parlimen Arau, Datuk Seri Shahidan Kasim sebagai menumpang semangkuk isu tersebut.
Jelas Puad, hantaran yang dibuat Shahidan di Facebooknya sebelum ini yang mencadangkan Presiden UMNO, Datuk Seri Ahmad Zahid Hamidi menjadi presiden seumur hidup sebagai menumpang isu.
“Shahidan pun tumpang semangkuk pasal PAU UMNO 2022. Dia cadang Zahid jadi presiden seumur hidup dan kes mahkamah ditangguhkan sehingga lima tahun. Bolehlah (Ahmad) Zahid tadbir negara dengan aman damai.
“Hebat Shahidan. Dia lupa, dia nak jadi MB (Menteri Besar) Perlis seumur hidup. Kedua-dua (bekas Menteri Besar) Mat Isa Sabu dan Azlan Man kena kacau. Siap lawan Raja kerana dia dan adik gagal jadi Menteri Besar.
“Tahniah lah kerana kes gangguan seksualnya digugurkan. Bolehlah jadi Menteri sepanjang (Tan Sri) Muhyiddin dan (Datuk Seri) Ismail Sabri (Yaakob) jadi Perdana Menteri. Cuma tidak boleh selamanya. Jangan bangkitkan kes ini di Parlimen ya,” tulis beliau di laman sosial Facebook rasminya hari ini.

Terdahulu, selepas keputusan dua jawatan tertinggi UMNO tidak pertandingkan diputuskan oleh perlembagaan parti yang diumumkan pada Persidangan Agung UMNO 2022 minggu lalu, Shahidan turut menaikkan satu hantaran.
Jelas Shahidan, beliau mencadangkan agar jawatan tersebut terus tidak dipertandingkan selama lima tahun.
“Saya mengucapkan tahniah kerana presiden sebuah parti tidak perlu dipertandingkan. Saya mencadangkan beliau menjadi presiden seumur hidup dan kes mahkamah ditangguhkan sehingga lima tahun supaya beliau boleh mentadbir negara dengan aman dan damai.
“Taksiah buat perwakilan yang telah kalah dalam usul tambahan. Sekalung Tahniah kerana berjaya membawa “perwakilan Import” yang dibawa masuk untuk kali yang ketiga.
“Jangan bimbang! Jumpa saya di Parlimen tanpa tolak ansur,” tulisnya. – KOSMO! ONLINE